Mudahkan Urusan Jual Beli Kereta, Ini Caranya Carsome Muncul Sebagai ‘Startup Unicorn’ Pertama Malaysia

Industri startup bukanlah satu perkara yang asing lagi di Malaysia. Menurut tracxn.com, terdapat kira-kira 3,700 buah startup yang sedang aktif di negara kita pada tahun 2021.

Setiap startup mempunyai satu gol utama yang sama – Mahu bergelar ‘unicorn’ – yang bermaksud syarikat startup tersebut mempunyai nilai lebih dari $1 bilion (RM4.2 bilion).

Baru-baru ini nama Carsome menjadi bualan orang ramai sehingga mendapat liputan Bloomberg, di mana syarikat tersebut akan menjadi startup berstatus ‘unicorn’ pertama Malaysia melalui satu perjanjian pertukaran saham.

A post shared by Carsome Malaysia (@carsomemalaysia)

Carsome Menjadi Unicorn Tech Pertama Malaysia

1. Carsome Group merupakan startup yang menyediakan pasaran untuk kereta terpakai di Asia tenggara dan akan menjadi unicorn tech Malaysia pertama dgnpersetujuan share-swap di mana Carsome akan menjadi pemegang saham iCar Asia Ltd. pic.twitter.com/rT3PamKvSH

— Mohd Ameruddin Ahmat (@AmerAhmat94) July 27, 2021

Seorang pengguna Twitter @AmerAhmat94 telah berkongsi bebenang ciapan bagaimana startup tempatan yang beroperasi di Malaysia, Indonesia, Thailand dan Singapura ini berjaya membawa syarikat yang baru berusia 6 tahun ke peringkat ‘Unicorn’.

Carsome Group menyediakan satu platform online yang memudahkan serta menjimatkan masa di mana pengguna dapat menjual kereta dalam masa satu jam dan pembeli boleh menerima kereta di hadapan pintu rumah dengan tiga butang klik sahaja.

Pada pertengahan Julai baru ini, Carsome Group telah membuat kenyataan rasmi mengenai persetujuan untuk membeli saham iCar Asia sebanyak 19.9% dari Catcha Group.

Carsome Group dan Catcha Group juga telah membuat cadangan bersama kepada pengarah bebas iCar Asia untuk memperoleh baki 80.1% pegangan iCar dari pemegang sahamnya yang dianggarkan bernilai lebih dari $200 juta (~RM845 juta).

3. Siapa pula Catcha Group? Catcha ialah salah satu kumpulan internet ternama di Asia Tenggara. Catcha telah lama melabur dan membina di dalam syarikat teknologi disruptive, terutama di Asia Tenggara dan Australia. pic.twitter.com/y0EmmtRsIo

Catcha Group merupakan sebuah kumpulan digital internet terkemuka di Asia Tenggara yang mempunyai pengalaman lebih 20 tahun dalam membina dan melabur pelbagai syarikat teknologi jenis ‘disruptive’.

Dengan memegang konsep ‘Usahawan untuk Usahawan’, Catcha Group telah berjaya membawa beberapa startup tempatan yang berpotensi serta berdaya saing ke peringkat global.

iProperty Group, REV Asia dan iflix merupakan antara beberapa nama yang pernah diusahakan oleh Catcha Group dan ketiga-tiga syarikat tersebut telah dijual dengan nilai lebih ratusan juta ringgit.

5. Carsome membeli saham iCar ini pada harga 55 sen Australia bagi setiap saham, harga premium 83% daripada harga terkini iaitu 30 sen Australia. Saham iCar melonjak 40% selepas pembelian itu selesai.

A post shared by Catcha Group (@catchagroup)

Perjanjian pertukaran saham di antara Carsome Group dan Catcha Group melalui iCar Asia akan melonjakkan nilai syarikat eCommerce automotif Malaysia ini menjadi lebih USD1 bilion (RM4.2 bilion).

Dalam satu kenyataan rasmi pengasas Carsome Group, Eric Cheng menyatakan perasaan sangat gembira atas penggabungan ini menjadi sebuah kumpulan yang membangunkan ‘ekosistem automotif digital’ terbesar di Asia Tenggara.

Pengasas Catcha Group, Patrick Groove pula menyatakan beliau dan Eric Cheng mempunyai misi dan visi yang sama sejak awal lagi, mahu memudahkan orang ramai membeli dan menjual kereta dengan menggabungkan dua buah syarikat yang saling melengkapi antara satu sama lain.

7. Pembelian ini akan menggabungkan listing site kereta iCar dan juga platform kereta terpakai Carsome ke Indonesia, Malaysia, Singapore dan Thailand. Carsome juga akan menjadi pasaran paling bernilai untuk kereta terpakai di Asia Tenggara. pic.twitter.com/iW8lrvhhZB

Kita dapat lihat penggabungan sistem penyenaraian kereta baru dan lama oleh iCar Asia dengan sistem jual beli kereta terpakai online oleh Carsome Group bakal menjadi sebuah platform ‘Amazon untuk automotif‘ terkemuka di rantau Asia Tenggara.

Menurut laporan Bloomberg, Patrick Groove menyatakan proses perjanjian pertukaran saham ini mungkin memakan masa 2-4 bulan bergantung kepada kelulusan pemegang saham.

Tahniah diucapkan dan semoga kejayaan ‘Unicorn’ pertama ini dapat membangkitkan semangat buat startup-startup tempatan yang lain untuk turut sama tersenarai sebagai ‘unicorn’ Malaysia pada masa akan datang.

Malaysia menyokong industri startup tempatan dengan menawarkan program berstruktur untuk membantu mengembangkan potensi bisnes. Klik pautan di bawah untuk baca lebih lanjut.

Endeavor Malaysia Lancar ScaleUp Endeavor Kedua Untuk Bantu ‘Startup’ Berpotensi Tinggi

HealthMetrics Dan Lapasar Lepasi Pemilihan, Bakal Terima Sokongan Endeavor Malaysia


Mudahnya Bawa Ibu Berkerusi Roda Tunaikan Umrah, 10 Tip Dan Persediaan Untuk Rujukan

Alhamdulillah. Diberi keizinan dan saya rasa sangat bertuah kerana ALLAH S.W.T menjemput saya lebih awal dari yang saya rencanakan untuk kerumah NYA untuk melakukan ibadah Umrah.

Apa yang cuba saya sampaikan di sini adalah satu sisi berbeza yang saya temui semasa saya di sana. Bersama ibu, kakak dan seorang bapa saudara ke sana, saya cuma mengharapkan segala urusan akan dipermudahkan dan segala ibadah saya diterima tanpa dipalingkan niat yang lain.

Membawa ibu yang sedang uzur dan tiada keupayaan untuk berdiri dengan lebih lama menjadi persoalan utama bagaimana saya ingin menguruskannya di sana? Adakah akan menyusahkan jemaah-jemaah lain? Mampukah saya memberi keselesaan demi mengurangkan tekanan dan menjaga kesihatan ibu?

Pelbagai perkara berlegar di minda sebelum tibanya hari. Gusarnya saya sebagai seorang anak membawa seorang ibu yang uzur menjalankan ibadah umrah.

Persepsi dan tanggapan pertama saya rupanya sama sekali meleset. Seumpama VVIP dan segala perkara yang dilakukan begitu mudah sekali.

Di sini ingin saya ketengahkan beberapa perkara apa yang perlu dilakukan jika anda juga turut berada di dalam situasi yang sama seperti saya:

Pastikan ubat-ubatan dibawa secukupnya bagi sepanjang tempoh umrah. Segala kelengkapan jemaah yang uzur juga mesti dipersiapkan. Ubat yang  wajib dimakan sepanjang di tanah suci perlu diperiksa beberapa kali agar semuanya cukup. Tahap kesihatan jemaah juga perlu diperiksa beberapa kali agar sentiasa berada dalam keadaan baik.

Saya tidak membawa kerusi roda, malah tidak mempunyai kerusi roda. Setibanya di lapangan terbang, kami meminjam daripada pihak lapangan terbang terlebih dahulu. Syarat yang dikenakan adalah kena tinggalkan kad pengenalan. Semasa check in, ingatkan kepada petugas yang menguruskan untuk request wheel chair. Jadi di boarding pass akan tertera ‘WHCR’. Sejam sebelum boarding, terus ke kaunter 1B, bawa boarding pass dan passport untuk request wheel chair.

Pada mulanya di fikiran, saya akan menolak sendiri kerusi roda. Tapi rupanya petugas airlines yang akan tolak sehingga ke tempat duduk pesawat. Tambahan pula, kami akan menjadi orang pertama yang akan menaiki pesawat dan terakhir turun daripada pesawat.

Perghhh tak payah beratur dan menunggu giliran. Pramugari pula meyambut di pintu dan menghantar ke tempat duduk. Terasa VVIP gaisss!

Setibanya di Lapangan Kapal Terbang Medina, Arab Saudi, sidah tersedia ada lift dan bas yang akan menghantar pesakit di depan kaunter imigresen. Paling best tak payah beratur. Boleh terus ke kaunter imigresen dan pegawai cop passport tanpa banyak songeh.

Tapi di Medina Airport, terdapat kekurangan kemudahan kerusi roda dan semasa penerbangan kami tiba terdapat lebih kurang 7 pesakit yang memerlukan kerusi roda. Jadi apa yang harus dilakukan, minta jasa baik jemaah lain untuk memudahkan urusan kita.

InshaAllah mereka akan memberi kita giliran untuk melepasi imigresen. Kalau minta dengan pegawai di sana, mereka tetap menyuruh kita untuk berdiri dan menunggu giliran seperti orang lain. Rakyat Malaysia semua prihatin, mereka akan bantu kita. Percayalah.

Di hotel pula, terdapat beberapa kerusi roda di setiap tingkat. Difahamkan, kerusi roda tersebut telah diwaqafkan untuk kegunaan jemaah lain. Jadi anda tidak perlu khuatir sama sekali.  Boleh gunakan kerusi roda tersebut secara percuma.

Selain itu juga, kelebihan lain di sini apabila anda tidak perlu menunggu giliran untuk menggunakan lif. Malah ramai akan menawarkan anda untuk terus menaiki lif terlebih dahulu.

Tetapi, saya biasanya menolak dan menunggu giliran seperti jemaah lain melainkan jika ibu saya ingin ke tandas. Belum sampai di pintu hotel, ada orang akan terus membukakan pintu kepada anda. Hebatnya penangan jemaah berkerusi roda. Cewah.

Semasa umrah pertama kami, saya memilih mutawif daripada Indonesia dengan kadar upah 250 SR untuk kos menolak ibu saya. Jangan pandang rendah! Dia siap akan ajar cara dan membacakan dengan kuat agar kita turut serta dapat mengikuti setiap bacaan.

Tawaf dan saie untuk mereka yang berkerusi roda adalah di tingkat satu. Tidak dibenarkan untuk tawaf di bahagiaan bawah berdekatan kaabah tetapi untuk saie dibenarkan. Cuma untuk di bahagiaan bawah adalah sedikit mendaki bukit ketika merentasi safa dan marwah . Berbeza untuk bahagiaan atas yang mempunyai permukaan yang rata. Laluan khas turut disediakan untuk mereka yang berkerusi roda.

Untuk umrah yang seterusnya, saya memilih untuk melakukan sendiri dan menolak kerusi roda ibu saya sendiri dan jangan bimbang untuk berbuat demikian kerana jemaah lain akan memberi laluan kepada anda. Kita mudahkan urusan orang, inshaALLAH urusan kita bakal dipermudahkan.

Tempahan mutawif daripada Indonesia hendaklah dibuat awal, dan saya membuat tempahan ketika saya dalam perjalanan daripada Madinah ke Mekah. Tempahan boleh dibuat melalui pegawai syarikat pelancongan yang menguruskan kita di sana.

Kita juga boleh ikut serta bersama mutawif semasa mereka menolak  jemaah yang menggunakan kerusi roda. Yang paling saya kagum mengenai mutawif Indonesia, dia akan menunaikan umrah bersama-sama, dan sekaligus memudahkan urusan jemaah yang mengikuti mutawif tadi.

Disarankan untuk tidak mengambil pekerja yang berada di sekitar Masjidil Haram. Mereka menolak sambil berlari dan sangat laju, belum sempat baca apa apa dah sampai haaaa. Hahahaha.

Untuk solat waktu biasa di Masjidil Haram disarankan untuk pergi awal bagi jemaah yang berkerusi roda sekurangnya 1.5 jam sebelum waktu solat. Jemaah yang menaiki kerusi roda hanya dibenarkan solat di ruang tingkat 1 dan 2 sahaja.

Saya biasanya akan memasuki pintu 89-94 dan King Abdul Aziz Gate kerana berdekatan dengan hotel yang kami menginap. Jika lambat tidak akan dibenarkan masuk kerana bakal menganggu lalu lintas jemaah lain. Orang kata nak seribu daya, tak nak seribu dalih kan? Nak datang bukan mudah. Apa salah berkorban waktu untuk beribadah kan?

Untuk program ziarah, kita boleh memilih sama ada ingin membawa jemaah turun bersama atau tidak untuk melihat Jabal Nur, Jabal Uhud, Gua Hira dan beberapa tempat lagi.

Disarankan untuk buat kajiaan dan bacaan awal sebelum pergi bagi memudahkan urusan kita untuk mengulang semula apa yang diceritakan oleh mutawif kepada jemaah yang uzur sekiranya mereka tidak larat untuk turun semasa ziarah.

Ilmu sebegini amat perlu bagi kita menerangkan kepada jemaah yang uzur supaya mereka turut memahami dan mengerti bagaimana perjuangan Nabi Muhammad S.A.W menegakkan syiar islam.

Untuk memasuki Raudah pula, anda juga mempunyai kelebihan. Anda dibenarkan memasuki Raudah melalui pintu 25 di mana terdapat beberapa waktu untuk wanita.

Laluan untuk mereka yang berkerusi roda disediakan dan ruang sekitar 10×10 keluasan disediakan di Raudah untuk mereka yang berkerusi roda. Jadi ambil peluang untuk memanfaatkan waktu yang berharga untuk berada di Raudah. Berdoa lah semahu-mahunya semasa sujud dan selepas solat. Tapi awas! Jangan terlalu lama. Risau diusir. Hihihi.

Jika jemaaah tidak dapat makan hidangan yang disediakan atas faktor kesihatan, jangan runsing terdapat kedai yang menjual makanan dari masakan Indonesia, Pakistan dan beberapa lagi negara lain. KFC pun ada hokay!

Sedikit informasi tambahan, pesakit yang memerlukan rawatan dialysis sebenarnya mempunyai peluang mengerjakan umrah dan haji. Sila berhati-hati memilih syarikat pelancongan kerana ada yang mengenakan bayaran ke atas khidmat dialysis berkenaan.

Untuk pengetahuan, kerajaan Arab Saudi menanggung sepenuhnya kos rawatan dialysis. Dalam erti kata lain rawatan dialysis adalah percuma bagi jemaah haji dan umrah.

Berdasarkan pegalaman seorang sahabat yang mengunakan khidmat ini, pihak syarikat pelancongan akan menguruskan jadual temujanji dengan hospital yang berdekatan dan kita hanya perlu menyediakan bayaran untuk kos pengangkutan ke hospital sahaja.

Harus diingatkan, jemaah yang memerlukan rawatan ini hendaklah membawa laporan terperinci daripada Malaysia untuk rujukan pakar neurologi di Arab Saudi.

Jemaah terbabit juga perlu peka kepada pam tekanan dialysis kerana kadar tekanan jantung orang Arab dan Asia berbeza. Jemaah dan ahli keluarga yang menemani jemaah semasa melakukan rawatan dialysis turut diberikan makanan dan sebagainya agar jemaah selesa semasa mendapatkan rawatan. Terbaik kan?

Buat mereka yang bakal menunaikan umrah dan merasakan terbeban bila membawa Jemaah yang uzur, percayalah anda akan menemukan satu sisi berbeza ketika berada di sana.

Apa yang anda kerjakan dan pengorbanan yang anda lakukan pastinya dinilai dan dibalas dari pelbagai sudut. Anda akan temui kemanisan dan kebahagiaan apabila insan yang anda kasihi mampu tersenyum indah saat anda bersungguh-sungguh ingin membahagiakan mereka.

Selamat mengerjakan umrah! Semoga kesemua daripada kita dilindungi dan dirahmati ALLAH S.W.T

Baca lagi: Pengalaman Manis Dan Tip Umrah DIY Saya Selama Seminggu Di Mekah Dan Madinah


Mudahnya Buat Air Kurma Di Rumah

Biasanya kebanyakan dari kita hanya makan kurma saja, terutama di bulan Ramadan ini. Ada juga yang membuat chutney dari kurma dan air minuman. Kurma banyak khasiatnya. Antaranya ia boleh jadi sumber tenaga segera, boleh membantu mengurangkan gangguan di perut, dan jantung.

Ini cara membuat air minuman berasaskan kurma di rumah. Anda boleh guna kurma yang sedia ada dan jadikannya minuman bersama keluarga.

4-8 biji kurma
1 cawan air
Pemanis
Buah pelaga

1. Bersihkan kurma dari habuk debu menggunakan berus.
2. Keluarkan biji kurma dan isinya disimpan di dalam bekas kedap udara.
3. Kemudian ambil mahu buat air, isi tersebut dibilas dengan air bersih. Toskan.
4. Didihkan 1 cawan air, tutup api dan masukkan isi kurma.
5. Biarkan ia selama 4 jam atau semalaman di dalam peti sejuk.
6. Setelah itu, masukkan (5) ke dalam pengisar dan kisar.
7. Asingkan pulpa dengan penapis atau jika anda suka, kekalkan ia.
8. Selepas itu boleh tambah pemanis secukup rasa dan beberapa biji buah pelaga.
9. Siap untuk dihidang.

Selain itu, anda boleh menggunakan kurma sebagai inti di dalam air buah-buahan kegemaran anda dan titiskan beberapa air lemon ke dalamnya. Ia juga sedap dihidang sejuk.

Kalau nak minum segera tapi tak sempat nak rendam semalaman, it’s OK. Anda hanya perlu basuh kurma, buang bijinya dan rendam di dalam air panas. Apabila nampak isi kurma makin mengembang dan lembut, anda boleh teruskan langkah (6).

Pelbagai lagi yang boleh dibuat dengan mudahnya di rumah. Klik di sini untuk baca seterusnya.


Mudahnya Buat Ais Krim Sendiri Di Rumah

Bagi kami ini cara paling mudah buat ais krim sendiri di rumah berbanding kena goncang-goncang bahan-bahan ais krim di dalam plastik lutsinar itu. Untuk buat aiskrim versi kaedah ini, kita hanya perlukan dua bahan asas ais krim iaitu krim dan susu sejat. Cara buat krim sendiri boleh lihat di artikel Mudahnya Buat Mentega Segar Sendiri. Alat yang diperlukan hanyalah pengadun (mixer). Selebihnya anda boleh tonton disini:

LIKE dan FOLLOW Vocket di Facebook serta Instagram


Mudahnya Buat Bawang Goreng Rangup Di Rumah

Nota Editor: Mahal harga bawang goreng pada hari ini. Jika tiada bawang goreng sebagai iringan sup atau makanan bergoreng terasa tidak lengkap pula. Apa kata belajar buat bawang goreng rangup sendiri. Untung-untung boleh dijual untuk tambah pendapatan. Ini cara buat bawang goreng rangup yang telah didedahkan oleh Ibu Azzah di Facebook. Ibu Azzah merupakan tenaga pengajar utama kelas masakan Projek Masak D Dapur di Kuantan, Pahang. Dengan izin beliau, kami kongsikan semula di sini buat manfaat pembaca Vocket.

1. Bawang merah kecil dipotong nipis-nipis. Gaul dengan sedikit garam dulu, dan ratakan. Kemudian, baru gaul dengan tepung beras.

2. Anggaran kalau sekilo bawang, garam 1 sudu kecil dan tepung beras satu senduk (5 sudu besar) sahaja. Gaul rata. Tapi boleh lebihkan tepung kalau nampak tak tersalut dengan bawang. Lebih (tepung) tak apa, lagi rangup.

3. Goreng dalam minyak yang banyak. Pastikan jangan letak bawang terlalu banyak, nanti tak rata rangupnya.

4. Apabila warna sudah kecoklatan (perang), terus tutup api dan kacau sekejap. Kemudian angkat, tos dan tuang atas tisu dapur. Bila dah sejuk masukkan ke dalam bekas kedap udara.

Baca: Mudahnya Masak Telur Dadar Gulung Ala Korea Di Rumah

Baca: Mudahnya Buat Sos Nacho Keju Sendiri Di Rumah

Baca: Mudahnya Buat Mayonnaise Sendiri Di Rumah


8 Sebab Yang Buatkan Kami Suka Dengan Huawei Honor 8

Huawei sememangya jenama yang tidak perlu diperkenal lagi jika disebutkan mengenai telefon pintar. Selepas berjaya melancarkan Huawei P9 dengan sokongan dual-lens daripada Leica, Huawei pada baru-baru ini mengumumkan sebuah lagi telefon terbaru keluaran mereka iaitu Huawei Honor 8.

Dari pemerhatian awal kami sewaktu pelancaran, Huawei sekali lagi mahu memberikan yang terbaik dari semua aspek melalui telefon keluaran mereka iaitu Huawei Honor 8.

Nak tahu apa yang best mengenai Honor 8 ini? Berikut merupakan 8 sebab mengapa The Vocket suka dengan Huawei Honor 8.

Kami mulakan dengan sebab yang paling asas mengenai telefon terbaru Huawei ini. Honor 8 hadir dengan 5 warna menarik iaitu Silver, Gold, Rose Gold, Midnight Black dan Sapphire Blue.

Eksperimen Huawei untuk menghasilkan sebuah telefon dengan warna biru yang glossy nampaknya berjaya setelah warna tersebut menjadi model yang paling laris dijual. Buat anda mengangap ‘black is boring‘ mungkin Honor 8 Sapphire Blue adalah yang terbaik untuk anda.

Disaat banyak pengeluar telefon pintar diluar sana berlumba-lumba untuk menghasilkan telefon pintar dengan rekaan metal, Huawei sekali lagi tidak mengikut arus sebaliknya memilih untuk menggunakan material kaca di bahagian belakang telefon mereka.

Buat anda yang skeptical dengan penggunaan material kaca pada telefon pintar yang lebih terdedah kepada retak dan pecah, anda tidak lagi perlu risau dengan Huawei Honor 8. Tahukah anda sebanyak 15 lapisan gelas digunakan untuk Huawei untuk menghasilkan bahagian belakang Huawei Honor 8. Selain kukuh, rekabentuk yang premium antara keutamaan Huawei pada kali ini.

Betulkan saya jika silap, namun sudah berapa lamakah industri telefon pintar tidak disajikan dengan telefon dengan rekaan dan warna sebegini. Sexy betul.

Huawei Honor 8 dikuasakan oleh cip pemprosesan Octa core Kirin 950 serta RAM 4 GB. Dengan penggunaan cip pemprosesan 8 teras serta RAM sebesar 4 GB, kerja-kerja multitasking bukanlah suatu perkara yang sukar.

Transisi mengubah dari sesuatu aplikasi kepada aplikasi yang lain dapat dilakukan dengan mudah dan pantas. Selain itu, Honor 8 turut menggunakan sistem operasi Android terbaru iaitu Android 6.0 Marshmallow dengan sokongan ROM Emotion 4.1 UI.

Kepantasan Honor 8 ternyata bukan sahaja pada sistemnya malah pengecasahan pantas atau fast charging turut disediakan. Dengan penggunaan bateri dengan kapasiti 3000 mAh, pengecasan penuh Huawei Honor 8 cuma memerlukan sekitar satu jam sahaja. Terbaik!

Huawei Honor 8 hadir dengan 2 saiz storan berbeza mengikut harga. 2 Variasi model yang dikeluarkan adalah untuk model 32 GB dan 64 GB. Dengan saiz storan yang besar, pengguna tidak lagi perlu risau mengenai saiz storan yang penuh dengan cepat disebabkan penyimpanan data yang besar.

Buat anda yang sering mengambil gambar serta merakam video yang memakan saiz storan yang besar, Huawei Honor 8 turut hadir dengan slot Micro SD. Menariknya mengenai slot Micro SD pada Honor 8 ini adalah pengguna sokongan memori kad bersaiz 256 GB. Boleh dikatakan saiz yang sangat besar untuk sebuah telefon pintar.

Kata orang, tidak cukup premium sesebuah telefon jika tidak hadir dengan pengimbas cap jari atau lebih dikenali sebagai fingerprint scanner. Huawei turut menyertakannya di bahagian belakang telefon. Slot pengimbas jari yang sedikit ke atas bakal memudahkan pengguna untuk ‘unlock‘ telefon mereka setiap kali menggunakannya.

Adakah slot yang disediakan di belakang telefon sekadar untuk mengimbas cap jari? Tidak bagi Huawei. Huawei turut menyertakan sokongan bagi memudahkan pengguna untuk membuka beberapa aplikasi dengan lebih pantas dan pastinya lebih cool.

Dalam erti kata lain, pengguna cuma perlu ‘double tap‘ pada pengimbas jari untuk membuka kamera dan ‘hold’ untuk membuka aplikasi kegemaran anda. Gesture yang disediakan pada Huawei Honor 8 sememangnya fleksibel dan boleh diubah mengikut kesukaan anda.

Seperti juga Huawei P9, Huawei Honor 8 turut dilengkapi dengan penggunaan dwi-kamera. Selain kelihatan cool, penggunaan dwi-kamera Honor 8 bakal membolehkan anda mendapatkan gambar yang lebih sharp serta tidak mudah pecah apabila mengambil gambar pada jarak yang jauh.

Mungkin terlalu banyak untuk diulas untuk membincangkan mengenai dual-lens daripada Huawei ini. Berikut merupakan antara gambar yang berjaya diambil menggunakan Huawei Honor 8.

Apa pendapat anda? Cukup terang dan jelas bukan? Effect bokeh pada telefon ini antara fungsi yang paling digemari oleh kami.

IR Blaster mungkin bukanlah sebuah fungsi yang hadir buat semua telefon pintar namun tidak dinafikan masih ramai pengguna yang impikan fungsi ini pada telefon flagship pada masa kini.

Penggunaan IR Blaster bakal membolehkan anda menjadikan Honor 8 sebagai sebuah ‘remote‘ buat beberapa kelengkapan elektronik termasuk TV dan penghawa dingin.

Mendapatkan signal untuk disesuaikan dengan jenama kelengkapan elektrik di rumah anda pastinya lebih mudah berikutan Honor 8 dilengkapi dengan senarai jenama yang pelbagai.

Ini mungkin sebab terakhir anda perlu dapatkan Huawei Honor 8. Dengan lambakan telefon pintar diluar sana, masing-masing berusaha untuk menghasilkan telefon tercanggih dengan beberapa fungsi menarik.

Namun terdapat satu perkara yang mungkin pengeluar telefon pintar di luar sana gagal untuk sempurnakannya dengan baik. Apa yang saya maksudkan adalah harga yang diumumkan buat telefon pintar.

Percayakah anda jika saya katakan untuk sebuah telefon pintar dengan rekaan premium, dwi-kamera disertakan pula dengan sokongan pengimbas cap jari ini cuma dijual dibawah harga RM2,000. Ya, Anda boleh dapatkan Huawei Honor 8 dibawah harga yang disebutkan di Lazada.

Dapatkannya di Lazada untuk menikmati lebih banyak diskaun menarik termasuk free gift menarik yang bernilai RM368.

Huawei Honor 32 GB Midnight Black – RM1,699
Huawei Honor 64 GB Sapphire Blue – RM1,909


Mudahnya Buat Body Scrub Sendiri Di Rumah

Untung kita hari ini apabila ada seorang pembaca Vocket kongsi satu info yang akan beri manfaat kepada semua, insyaallah. Dia telah menghantar satu link yang menarik tentang cara buat body scrub di Facebook The Vocket. Dan saya terus menghubungi pemilik asal post tersebut iaitu Kak Belle untuk tahu dengan lebih lanjut.

Kak Belle atau nama sebenar Belinda Nasikin adalah pemilik dan pengasas Hermosa By Bellinda. Dia menghasilkan produk berasaskan 100% bahan-bahan semulajadi dan halal untuk lelaki dan perempuan di Malaysia. Kak Belle telah berkongsi cara membuat body scrub sendiri dengan hanya menggunakan dua bahan sahaja.

3. Gaulkan semua bahan itu sehingga ia menjadi sekata.

4. Sudah boleh digunakan sebagai scrub badan.

Sebelum anda mencuba buat body scrub ini, saya mahu kongsikan beberapa info tambahan supaya anda lebih faham apa yang anda lakukan ini.

Ya, anda boleh jimat banyak jika membuat losyen sendiri. Malah, jika ada losyen badan yang sudah cair, jangan buang tapi tukarkan ia menjadi skrub badan. Menurut Kak Belle, losyen yang digunakan di dalam artikel ini adalah losyen lama yang sudah lama tak dipakai. Dia tak buang kerana mahu memanfaatkannya dengan cara ini.

Kak Belle menjelaskan, dua bahan ini telah digunakan sejak zaman Nefertiti lagi.

Garam mengandungi sumber mineral yang tinggi yang boleh membantu melembap dan membuang sel-sel mati. Manakala, gula pula bagus untuk kulit kerana ia berfungsi melembapkan kulit.

Sebenarnya anda boleh gabungkan gula dan garam jika mahu jadikan ia bahan untuk body scrub ini. Kalau ada madu, anda juga boleh campurkan sekali bersama losyen dan garam/gula.

Scrub kaki dulu, fokus pada tumit. Kemudian bilas dan keringkan kaki itu. Bubuh lotion di kaki (letak lebih sikit di tumit) dan pakai stokin semalaman.

Esoknya scrub lagi tumit kaki itu. Lakukannya selama 2 minggu berturut-turut.

Pastikan bahan yang digunakan bersifat halus dan kasar, contoh: gula halus. Semasa lakukan skrub, pastikan anda tidak tekankan ia kuat-kuat pada kulit muka. Lakukan gerakan gosok dengan penuh kasih sayang. Ini kerana dikhuatiri kulit luka.

Klik Siri Mudahnya – untuk ketahui apa lagi yang anda boleh buat di rumah dengan mudah.


Mudahnya Buat Kacang Bersalut Di Rumah

Kacang bersalut enak dimakan sebagai kudapan. Kerangupan salutan luarannya dan keenakan rasa kacang membuatkan kita mahu makan lagi.

Jika selama ini anda suka beli dan makan kacang bersalut, apa kata kali ini anda cuba buat sendiri kacang bersalut anda mengikut resipi yang telah dikongsikan oleh Puan Siti Fairuz ini.

500gm kacang tanah
5 ulas bawang putih (ditumbuk)
1 sudu besar (sd) serbuk cili
2 sb gula
3 sudu kecil (sk) garam
2 biji telur
5 sb tepung gandum
1 sb tepung beras

1. Bersihkan kacang tanah dengan cara membilasnya terlebih dahulu. Jangan rendam dan basuh terlalu lama kerana ia boleh menyebabkan kacang jadi lemau.

2. Kemudian jemur kering sehari sebelum nak buat kacang bersalut ini. Kalau dah terbasuh atau terendam lama kacang itu, jemur lebih lama kacang tersebut.

3. Kacang tidak boleh disingai kerana kulitnya akan garing dan tertanggal (macam kacang nasi lemak jadinya) menyebabkan tepung tak lekat pada kacang yang sudah tiada kulit.

4. Campur semua bahan yang disediakan (kecuali tepung) di dalam bekas. Ada yang tambah gula untuk beri rasa manis pada kacang bersalut. Dan ada juga tambah ikan bilis untuk digoreng bersama.

5. Gaul sehingga bahan-bahan menjadi sebati bersama.

6. Masukkan tepung gandung dan tepung beras. Gaul sampai sebati.

7. Inilah rupa setelah ia digaul sebati dan rata.

8. Panaskan minyak dan goreng hasil sebatian tadi dengan api sederhana.

9. Pastikan ia keperangan tetapi tidak terlebih garing. Ini kerana semasa tos minyak pun kacang masih panas dan ia berlanjutan masak di situ perlahan.

10. Semasa menggoreng, buih buih di atas minyak akan terbentuk. Hanya kacau kacang itu dan biarkan ia masak.

11. Apabila sudah masak, angkat dan tapis/tos minyak. Kemudian masukkan ke dalam bekas kedap udara.

Ikuti siri Mudahnya di sini dengan lebih banyak pilihan resipi dan produk yang menarik untuk dicuba.


Mudahnya Buat Mayonnaise Sendiri Di Rumah

Mayonnaise atau mayo ini merupakan sos berkrim yang digunakan sebagai pengiring bagi menambah kesedapan makanan. Ia biasanya berwarna putih, krim atau kuning pucat. Teksture mayonnaise yang tebal, dan berkrim itu distabilkan dengan emulsi minyak, telur kuning dan cuka/jus lemon. Ia boleh diperasakan dengan rempah-ratus dan herba.

Sebenarnya amat mudah untuk kita buat mayonnaise sendiri di rumah. Anda hanya perlukan:

Jika guna alat food mixer, proses ini boleh disegerakan dan jimat lebih banyak masa seperti Gordon Ramsay ini:

Selepas ini anda boleh mencuba buat mayonnaise di rumah dan dapat jimatkan lebih wang sambil berpuas hati mencipta mayonnaise sendiri.

Mudahnya buat ais krim sendiri di rumah
Mudahnya buat mentega segar sendiri

LIKE dan FOLLOW Vocket di Facebook serta Instagram


Mudahnya Buat Sos Nacho Keju Sendiri Di Rumah

Siri Mudahnya Resipi kini kembali dengan membawakan cara yang begitu mudah bagi menghasilkan sendiri Nacho Cheese Sauce di rumah. Anda hanya memerlukan 5 bahan semulajadi tanpa bahan perasa yang dikilangkan. Sounds healthy kan! Itulah yang kita mahu apabila buat sendiri di rumah. Kita boleh kawal bahan apa yang akan dimasak dan disajikan buat keluarga tercinta.

Tambahan pula, resipi ini mudah dan cepat, secepat masa 10 hingga 15 minit berlalu sahaja. Tapi jangan mata pejam celik pejam celik tapi tangan tak buat apa-apa. Memang tak ada apa-apalah jawabnya. Hehe.

2 sudu besar mentega
2 sudu besar tepung
1 cawan susu penuh krim
1/4 sudu kecil garam
1/8 sudu kecil cayenne pepper
230g keju cheddar, parut

1. Cairkan mentega di dalam kuali saiz sederhana di atas api sederhana. Apabila mentega telah cair, tambah tepung secara berperingkat. Sambil itu kacau sehingga ia bergabung menjadi pes.

2. Tambah susu di dalam kuali itu dan teruskan mengacau. Apabila susu itu sebati, tinggikan haba api dan biarkan hingga mendidih. Apabila susu telah mencapai tahap mendidih, cepat-cepat perlahankan api dan kurangkannya ke tahap reneh pula. Biarkan sos menjadi sedikit pekat.

Nota: Langkah 1 dan 2 ialah asas untuk buat sos.

3. Tambahkan cayenne pepper dan garam. Kacau sehingga sebati.

4. Tambah pula keju dan kacau perlahan-lahan agar ia cair. Apabila semua keju sudah cair, campurkan campuran tadi dengan perlahan-lahan secara konsisten.

5. Apabila tekstur sos terhasil, sos nacho keju anda telah siap!

Resipi ini sesuai untuk 4 hingga 6 orang. Oh ya! Kelikatan sos itu bergantung pada citarasa anda. Begitu juga dengan tahap kepedasannya.

Antara Siri Mudahnya Resipi yang mungkin anda mahu cuba:

1. Mudahnya Buat Mayonnaise Sendiri Di Rumah
2. Mudahnya Buat Ais Krim Sendiri Di Rumah


Mudahnya Cara Buat Kopi Ala Kafe Hipster Tanpa Mesin Di Rumah

Tabiat minum kopi di kalangan rakyat Malaysia ini bermula dari sejak zaman dulu lagi apabila ia diperkenalkan oleh pegawai askar Inggeris semasa tempoh penjajahan British. Ada juga menyatakan kopi datang ke Tanah Melayu lebih awal dari itu.

Dulu kopi juga sinonim dengan kopitiam iaitu bisnes kedai kopi yang dijalankan oleh peniaga keturunan Cina Hainan dan Hokkien di pekan-pekan dan warung kopi di kampung-kampung. Kini, budaya kopi bukan lagi sekadar di kopitiam dan warung kopi.

Kewujudan kedai kopi moden bercirikan mewah dan gaya funky telah menjadikan budaya kopi ini sebagai satu urban lifestyle di bandar-bandar besar terutama di kalangan generasi muda hari ini.

Kopi tempatan juga bukanlah satu-satunya pilihan yang ada kerana kedai kopi moden ini turut memperkenalkan kopi jenis espresso, macchiato, mocha, latte, cappuccino dan sebagainya. Harganya pula bukanlah dalam kadar mampu minum kerap kerana ia boleh mencecah RM7.00 ke atas bagi secawan kopi.

Maka, seorang penggemar kopi telah mencari resipi di Google dengan harapan dapat menikmati kopi dengan cara yang murah, sedap dan senang. Dia mencubanya beberapa kali sehinggalah dia berjaya menemui cara buat kopi ala kafe hipster di rumah. Kemudian dia kongsikan cara penyediaannya di Facebook. Dia ialah Amran Husni.

Amran Husni jadi gila kopi selepas balik dari Melbourne, Australia. Dia ke sana untuk menghadiri majlis graduasi adiknya. Dia terkejut “Coffee Culture” atau budaya kopi di Australia sangat besar kerana orang-orang dari segala pelusuk dunia yang menetap di Australia telah membawa bersama mereka budaya tersebut.

Dengan mudahnya anda akan menemui kopi gaya tradisi Itali, Perancis dan lain-lain. Hidangan kopi juga diolah mengikut budaya hipster orang Australia. Menurutnya lagi, memang banyak kafe-kafe hipster yang menjual kopi sedap di sana.

Baiklah, cukup dengan sedikit pengenalan tentang budaya kopi. Ini saya mahu kongsikan cara Amran Husni membancuh secangkir cappucino yang lazat setanding kafe hispter di luar sana, menurut katanya.

Konsepnya meliputi 3 bahagian ini untuk membuat air kopi cappucino. Jadi, kalau guna 60ml atau 80ml atau 90ml espresso, anda perlu memastikan susu dan foam (buih) juga dengan kadar yang sama banyak/tinggi dalam secangkir cawan.

Langkah 1: Sediakan serbuk kopi jenis fresh roast and ground coffee.

Amran Husni (AH): Aku beli kopi Tesco je. Yang dah siap gilis. Harga yang hitam tu RM18 n (dan) merah RM10. So boleh la buat dalam 30-40 cawan. Terpulang korang nak cari brand n jenis camana (macam mana).

AH: Ni namanya french press. Beli kat MR.DIY dalam RM10. Banyak jenis n yang bagus brand BODUM. Mahal tapi tahan. So bubuhlah dalam 8 sudu kecil serbuk kopi. Nak lagi umph letaklah dalam 10-15 sudu. Ikut selera masing-masing.

AH: Bubuh air panas dalam 80ml. Jangan letak air mendidih (sebab) nanti kopi akan hangit. Dan kacau guna sudu perlahan. Pastikan guna sudu plastik, kaca dan kayu. Jangan besi sebab boleh jejaskan rasa kopi tu.

AH: Pas (selepas itu) 3-4 minit tekan perlahan-lahan batang tu. Jangan lama sangat rendam kopi tu sebab akan hangitkan rasa kopi tu. Buh (letak) dalam cawan dan bersihkan french press tu.

Langkah 5: Sediakan susu segar yang panas.

AH: Panaskn susu segar. Aku slalu guna Goodday Fresh Milk. Dalam 80ml dan tutup api bila dah nampak susu tu berasap. Jangan sampai mendidih, nanti (susu) jadi ketulan keju (susu mengental) lak.

AH: Tuang dalam french press tu dan kocak susu tu guna penekan tu sampai buih jadi sama dengan kuantiti susu.

Inilah hasil kocakan tadi. Buih sama dengan level susu.

Langkah 7: Campurkan bancuhan susu dan kopi.

AH: Dan tuang perlahan-lahan (susu) bersama kopi tadi.

AH: Tadaaa! Siap! Tambahlah gula satu sudu kalau nak rasa manis. Ikut selera memasing. Nak buat corak macam kat kedai tu aku tak reti la. Janji boleh minum masuk tekak aku, settle.

Klik Siri Mudahnya – untuk ketahui apa lagi yang anda boleh dibuat di rumah dengan mudah.

Amran Husni, seorang bekas eksekutif kewangan di Petronas dan kini berniaga memang suka kopi dan akan mencuba pelbagai jenis kopi meninggalkan satu pesanan buat anda:

“Just enjoy coffee the way you like. Sebab sedap di mulut kita tak bermakna sedap di mulut orang lain dan sebaliknya.”

Tonton video di bawah untuk lebih jelas tentang cara penyediaannya:


Mudahnya Masak Udang ‘Sweet Sour’ Ikut Resipi Kegemaran Mira Filzah

Tengah scrolling Facebook, mata terhenti di satu post dari official fan page Mira Filzah.

Wah! Nampaknya Mira Filzah yang baru-baru ini memenangi Anugerah Artis Baharu Meletop telah memuatnaik salah satu resipi kegemarannya buat followers dia di Facebook.

Kepada yang suka memasak, anda boleh cuba ikut resipi Mira Filzah ini, iaitu masakan udang masam manis.

1. Panaskan minyak, goreng udang separuh masak, angkat dan asingkan.

2. Dalam minyak yang sama, tumis bahan hiris halus sehingga wangi. Kemudian masukkan cili kisar dan tumis sehingga pecah minyak dan masukan sos cili, sos tomato, sos ikan dan sedikit air. Kacau sebati sehingga mendidih.

3. Masukkan udang, nenas dan bawang besar. Masak seketika, angkat dan hiaskan dengan daun bawang.

Klik Siri Mudahnya – untuk ketahui apa lagi yang anda boleh buat di rumah dengan mudah.


Mudahnya Memindah Data Daripada Peranti Lama Ke HUAWEI nova 7i!

Melancarkan pra-tempahan telefon pintar mid-range terbarunya pada minggu lalu, HUAWEI nampaknya tidak menang tangan apabila model terbaru nova 7i mendapat sambutan yang sangat menggalakkan daripada peminat setia HUAWEI.

Model nova 7i telah berjaya memikat hati pengguna apabila telefon pintar itu tampil dengan binaan dalaman seperti kesan AI yang realistik dan reka bentuk seakan model flagship HUAWEI, nova 7i juga merupakan model dalam siri nova pertama yang dilengkapi dengan 40W HUAWEI SuperCharge.

Memandangkan model HUAWEI nova 7i ni bakal sampai ke tangan pemiliknya tidak lama lagi, HUAWEI Malaysia telah berkongsi cara bagaimana anda boleh pindahkan data daripada telefon lama ke telefon baru anda nova 7i dengan mudah. Memang menjimatkan masa!

Ikut step kat bawah ni satu demi satu ya.

Langkah 1: Muat turun aplikasi Phone Clone di AppGallery atau Google Play Store (kedua-dua smartphone).

Langkah 2: Buka aplikasi Phone Clone pada kedua-dua telefon pintar.

Langkah 3: Pasangkan telefon pintar anda dengan mengimbas QR code yang tertera.

Langkah 4: Pilih data yang anda ingin pindahkan seperti senarai kenalan atau Whatsapp.

Langkah 5: Selesai urusan pemindahan data, buka tetapan. HUAWEI nova 7i dan pilih ‘benarkan tetapan set WhatsApp’ & selesai.

Memandangkan WhatsaApp dah jadi medium penting perhubungan di Malaysia, nak pindahkan data mesti leceh kan? Kali ini HUAWEI tunjukkan cara mudah bagaimana anda boleh restore data WhatsApp daripada telefon pintar Android anda ke HUAWEI nova 7i.

Langkah 1: Buka aplikasi WhatsApp pada telefon pintar Android anda.

Langkah 2: Tekan pada titik 3 di bahagian atas aplikasi Whatsapp.

Langkah 3: Pilih Tetapan-> Sembang-> Sandaran sembang.

Langkah 4: Pilih tidak pada sandaran kepada Google Drive.

Langkah 6: Pergi ke fail ->storan dalaman -> WhatsApp.

Langkah 7: Pilih ‘Database’  dan ‘Media’.

Langkah 8: Mampatkan (compress) fail yang dipilih.

Langkah 9: Hantar fail compress  (WhatsApp.zip) ke peranti baru melalui WiFi direct/bluetooth/Huawei share.

Langkah 10: Tekan ‘Terima’ pada peranti baru dan tunggu urusan pemindahan selesai.

Langkah 11: Buka tetapan telefon->Aplikasi->WhatsApp->Kebenaran->Penstoran.

Langkah 13: Pergi semula ke Files->pilih storan dalaman->HUAWEI share, pilih fail compress yang dihantar oleh peranti lama (WhatsApp.zip) kemudian ekstrak ke storan dalaman.

Langkah 14: Pergi ke storan dalaman->WhatsApp->Database.

Langkah 15: Pilih semua fail kecuali ‘mgstore.db.crypt12’.

Langkah 17: Luncurkan aplikasi WhatsApp dan loh masuk.

Langkah 18: Selepas masukkan kod verfikasi tekan ‘Pulihkan’.

Pada harga yang berpatutan, RM 1,099 tidak hairanlah telefon pintar mid range HUAWEI nova 7i mendapat perhatian ramai. Manakan tidak, HUAWEI nova 7i dilengkapi dengan kamera utama 48MP, lensa sudut lebar 120°, kanta makro 2MP, AI depth perception, 40W HUAWEI SuperCharge, Kirin 810, reka bentuk trendy, Algoritma Advanced AI untuk kesan kecantikan yang lebih baik, video editor AI dan Super Night Selfie 2.0!

Selain tu juga kalau anda nak tau, melalui kajian yang dilakukan oleh pihak HUAWEI, rata-rata rakyat Malaysia menggunakan peranti HUAWEI nova mereka untuk melayari media sosial seperti Facebook, Instagram, Spotify dan WhatsApp. Aplikasi Waze, Google Maps, dompet e-tunai (Maybank MY, Touch N’ Go), e-hailing, dan servis penghantaran makanan turut menjadi aplikasi yang sering digunakan menggunakan model nova ni.

Anda tak perlu risau, dengan nova 7i ni anda masih boleh gunakan aplikasi kegemaran anda, sebab HUAWEI sudah memastikan kesemua aplikasi ni boleh dimuat turun dan dilayari tanpa sebarang masalah.

Anda tunggu apa lagi? Jangan lepaskan peluang untuk nikmati 0% faedah dan 0% yuran pemprosesan dengan Pelan Ansuran Pakej Together 2020 HUAWEI SMART LIFE sehingga 12 bulan kurang RM5 sehari* atau anda boleh dapatkan beli HUAWEI nova 7i pada harga RM 1,099 sahaja dan anda boleh dapat HUAWEI Band 4 secara PERCUMA!

Tampil dengan 3 warna menawan bersama kemasan metalik pilihan warna Sakura Pink, hitam, dan Crush Green pastinya sesuai dipadankan mengikut gaya anda.

HUAWEI nova 7i boleh mula dimiliki mulai 22 Februari 2020 di HUAWEI store berhampiran anda! Kalau anda nak tahu lebih lanjut mengenai HUAWEI nova 7i atau pelan ansuran yang ditawarkan, layari sahaja Facebook atau terus ke laman rasmi  HUAWEI sekarang!

Bersempena dengan Hari Valentine yang lalu, Huawei berjaya hadir dengan sebuah promosi yang berjaya membuatkan orang ramai teruja dengan menawarkan Huawei P30 Pro dengan harga serendah Rm2.14 sahaja.

Sempena Hari ‘Valentine’, Huawei P30 Pro Sedia Dijual Dengan Harga RM2.14

Huawei Kongsi 3 Idea Temu Janji Romantis Serta Hadiah Percutian Ke Maldives


Mudahnya Tanam Taugeh Dalam Kotak Terpakai. 9 Langkah Untuk Anda Ikut

Beberapa hari lepas seorang netizen telah berkongsi bagaimana beliau menanam taugeh hanya di dalam kotak bekas kotak minuman terpakai.

Tertarik dengan perkongsian tersebut saya menghubungi Puan Nurul Nadiah untuk mendapatkan tips beliau. Dan inilah cara dan langkah mudah tersebut:

1. Bahan yang perlu ada: Kacang hijau 1 senduk. Sekotak bekas air kotak (saiz besar)

3. Di bahagian bawah kotak, potong sedikit di bahagian bucu supaya air boleh keluar selepas disiram.

4. Masukkan kacang yang telah dibasuh tadi.

5. Masukkan sampai habis ke dalam kotak.

7. Biarkan air yang disiram tadi keluar.

8. Kotak berisi kacang yang telah disiram tadi diletakkan senget seperti gambar di bawah supaya air keluar habis daripada dalam kotak. Air yang bertakung boleh rosakkan taugeh dan berbau.

9. Siram air ke dalam kotak 5 kali sehari. Nak siram lebih pun boleh. Ulang siram selama 3 hari berturut-turut.

Baca lagi: Kenali Truffle, Antara Bahan Makanan Termahal Di Dunia


Mudahnya Travel Dengan Basikal Di Jepun. Ini Apa Yang Telah Saya Lalui

Kesinambungan menulis artikel tentang bagaimana membeli basikal di Jepun tempoh hari, akhirnya membawa saya (Ahmad Ali Mahfuz Othman) dan sahabat saya (Ahmad Zakwan Muhammad) berkelana dengan basikal di bumi Jepun dari Osaka ke Tokyo.

Jumlah hari kami berada di Jepun adalah 37 hari, jumlah hari berbasikal sekitar Jepun pula adalah selama 2 minggu. Jumlah jarak kayuhan kami sekitar 300KM.

Tidak lah sejauh mana jika dibandingkan dengan para sahabat yang pernah merentas benua dengan berbasikal. Artikel ini ditulis dengan niat untuk berkongsi bahawa pengembaraan berbasikal di Jepun adalah sangat mudah dan digalakkan.

Sebenarnya dari awal kami tidak merancang untuk berkayuh basikal di negara ini. Niat kami di permulaan kembara ke Jepun adalah untuk melihat Jepun dari sudut dunia fesyen, teknologi, permotoran, teknologi pembinaan mereka yang gah dan maju hingga boleh mengatasi bencana alam serta berbagai perkara lagi yang sering diperkatakan tentang Jepun. Tetapi, adakah sekadar itu saja?

Disebabkan mahu melihat lebih dekat lagi apa yang ada di Jepun, maka terdetiklah idea untuk berbasikal dari Osaka ke Tokyo. Dengan menaiki basikal nenek atau lebih dikenali “Mamachari” di kalangan rakyat Jepun, kami memulakan ekspedisi kami.

Kenapa tidak gunakan basikal yang lebih sesuai seperti touring bike? Ini antara soalan agak subjektif yang sering diajukan kepada kami. Dan sehingga sekarang saya masih belum dapat berikan jawapan yang sesuai.

Di hari pertama berbasikal, setelah melihat beberapa perkara di bandar Osaka walaupun tidak seluruhnya, kami meninggalkan bandar ini dengan kayuhan pendek sekitar 10km.

Pertama kali dalam hidup kami berdua berkayuh sejauh itu. Kami bukan ahli basikal yang tegar dan bukan juga ahli sukan yang aktif, tetapi kami nekad mengambil peluang untuk melihat bumi Jepun dengan cara ini.

Daripada 10km meningkat kepada 15km pada hari berikutnya, dan seterusnya kepada perancangan yang ditetapkan iaitu sebanyak 20km satu hari.

Hakikatnya berbasikal di Jepun tidaklah sukar. Dengan bantuan aplikasi Google Map kami tentukan laluan yang sesuai. Kami juga cuba meminimumkan laluan berbukit dan lebih gemar memilih jalan yang melintasi kampung dan pekan kecil.

Banyak kemudahan di bumi Jepun ini yang mejadikan pengembaraan kami lebih mudah. Antaranya:

1. Sistem keselamatan adalah yang paling dirasai. Tidak perlu gusar untuk tinggalkan barang dan basikal kerana sikap warga Jepun yang tidak akan mengambil barang yang bukan milik mereka.

2. Kemudahan berbasikal yang sangat efisyen. Lorong berbasikal yang selesa turut disediakan.  Kenderaan di Jepun juga yang sentiasa mengutamakan pengguna basikal.

Sewaktu di jalan raya, kenderaan yang lebih besar lebih bertanggungjawab terhadap kenderaan lebih kecil. Jadinya kami sebagai penunggang basikal sangatlah diberi perhatian sewaktu berada di atas jalan lebih-lebih lagi sewaktu melalui jalan yang tidak punya lorong basikal.

Jarak yang diambil leh kenderaan lain untuk memotong kami sangatlah jauh dan dengan cara yang berhati hati sehinggakan selama kami berkayuh tidak kedengaran satu hon pun terhadap kami.

3. Cuaca nyaman di musim luruh dengan suhu sekitar sekitar 17℃  ke  20℃  di siang hari, amat membantu dalam kayuhan kami.

4. Rangkaian kedai serbaneka yang banyak seperti 7 Eleven, Family Mart, Circle K, Mini Shop, dan banyak lagi boleh dijadikan pit stop untuk berehat, solat, menggunakan tandas, mendapatkan air panas, cas bateri dan pelbagai aktiviti untuk memulihkan tenaga sebelum menyambung kayuhan.

5. Taman rekreasi umum di sini yang lengkap dengan tandas boleh dijadikan port  berkhemah di malam hari.

6. Masjid merupakan pusat informasi yang sangat terbaik. Rata-rata masjid di negara ini dibangunkan oleh komuniti Indonesia, Pakistan dan Bangladesh yag bermastautin di sini. Jika anda jumpa masjid, anda berpeluang untuk mendapatkan maklumat tentang daerah tersebut.

Maklumat yang dikongsikan bukan hanya berkisar tentang jumlah penganut  Islam situ, tapi juga tempat-tempat menarik yang boleh dikunjungi di sekitar daerah tersebut, barang keperluan harian yang halal dan murah serta aktiviti penduduk tempatan.

Anda juga dapat mengetahui bagaimana aktiviti kegiatan dakwah penyebaran Islam dijalankan di Jepun. Ini merupakan satu perkara yang sangat menarik untuk dipelajari di sini.

Perkara penting yang perlu diambil berat setiap waktu pula adalah:

Sentiasa pastikan dokumen penting berada bersama anda. Disamping itu maklumkan kepada pihak berkuasa apabila anda akan ke tempat yang jauh dari pekan atau kampung.

Pastikan mengambil jumlah air yang cukup. Makan makanan yang sihat dan memberi tenaga. Rehat secukupnya. Sediakan ubat-ubatan sebagai langkah berjaga-jaga. Jika perlu ambil ubat, ubat-ubatan dari Jepun adalah digalakkan. Perubahan suhu dan cuaca adalah perkara yang tidak boleh diramal dan boleh menyebabkan kita jatuh sakit.

Walaupun hanya sekadar garis panduan yang dirancang, ianya boleh menjadi perkara penting kerana di Jepun ianya menjadi bahan bukti yang kita sememangnya pengembara dan memudahkan urusan sewaktu di tanya oleh pihak penguasa. Perancangan juga menjadi sangat penting jika anda bercadang untuk berkayuh di waktu malam.

Peristiwa kurang menyenangkan pernah kami lalui

Sewaktu berkhemah di private park di Osaka, kami tidak menyangka yang kami tidak boleh berkhemah di situ. Selesai solat isya di masjid berhampiran, kami terus memasang khemah.

Setelah 1 jam berlalu dan kami baru saja dibuai mimpi tiba-tiba kedengaran bunyi tapak kasut menghampiri dengan keadaan tergesa-gesa dengan diikuti suluhan lampu.

Pada masa yang sama kelipan samar lampu siren juga kelihatan. Betul tekaan saya. POLIS. Sebelum ini hanya baca cerita sahaja tentang polis di negara orang. Kini, berdiri di hadapan kami 2 orang polis lengkap beruniform sambil menyuluh muka sambil meminta passport kami. Diikuti dengan isyarat mengatakan disini tidak dibenarkan berkhemah.

Agak kelam kabut juga kami pada mulanya menghadapi situasi berkenaan. Ditambah dengan penat berkayuh, suhu sejuk dan mamai baru terjaga dari tidur. Segalanya harus diproses oleh otak kami dalam masa yang singkat. Apatah lagi dengan soalan yang bertubi-tubi dalam bahasa Jepun oleh polis tersebut.

Kami cuba menenangkan perasaan, dan menghulurkan passport dan memberitahu nama dan berasal dari Malaysia serta tujuan datang ke Jepun.

Setelah selesai dengan passport dan tujuan datang ke Jepun, mereka bertanya tentang ‘Rancangan Perjalanan’ kami. Oleh kerana kami telah menanda setiap laluan kami di dalam aplikasi Google Map, ia tidak menjadi masalah. Namun bila melihat telefon kami mampu membuat capaian internet ditanya lagi berkaitan sim kad. Bagaimana kami memperolehi capaian internet.

Kemudian mereka beralih pula kepada basikal. Seperti saya nyatakan didalam tips membeli basikal di Jepun pada bahagian dokumen pembelian. Kini kami menghadapinya sendiri.

Mereka bertanya adakah basikal kami disewa atau dibeli dan mereka meminta dokumen berkaitan. Ibu pejabat  mereka juga turut dihubungi dengan berpandukan nompor plat pada basikal bagi mengesahkan adakah basikal tersebut memang milik kami.

Akhirnya kami berasa sangat lega bila polis tersebut menyerahkan passport kepada kami. Mereka juga mula memanggil dengan nama kami dan mula berinteraksi dalam Bahasa Inggeris melalui Google Translate.

Setelah mereka berpuas hati dengan segala maklumat, mereka meminta maaf dan memaklumkan di taman tersebut tidak dibenarkan tidur dan berkhemah. Kemudian mereka membuka peta di google map dan menunjukkan taman atau public park berdekatan yang dibenarkan berkhemah.

Barulah kami faham taman yang bagaimana sebenarnya dibenarkan berkhemah dan tidur. Mereka juga menunggu hingga kami selesai berkemas dan mengiringi kami dengan ucapan arigato dan gambate sewaktu berlalu dari taman tersebut. Bulat buntang biji mata kami pada malam tersebut mengenangkan peristiwa yang baru saja dilalui.

Baca: Pelajar Malaysia Gigih Bawa Misi Bina Masjid Dan Perkenalkan Islam Di Jepun

Antara yang tiak akan saya lupa adalah sewaktu di Tokyo. Saya berjumpa seorang warga Uyghur yang berasal dari China. Beliau berhijrah ke Jepun kerana ingin mengamalkan agama Islam sambil mencari peluang pekerjaan.

Bila ditanya kenapa ingin berhijrah ke Jepun jawapan nya adalah untuk mengamalkan agama Islam yang kini mula sukar untuk diamalkan di China. Banyak halangan yang perlu dilalui di negara asal beliau sehingga terasakan seperti nikmat mengamalkan Ilsma telah ditarik ditanahair sendiri.

Bbetapa mereka berusaha untuk mengamalkan agama Islam hingga sanggup meninggalkan tanah air. Ini membuat saya mengenang betapa makmurnya agama Islam diamalkan di Malaysia meskipun dan diwaktu yang sama rakyat yang beragama lain juga bebas mengamalkan agama mereka.

Sewaktu bertemu warga Bangladesh yang bekerja sebagai jurutera pula, beliau berkongsi perasaan berbeza. Gaji lumayan yang dinikmati di Jepun tetap tidak dapat menepis perasaan sunyi dan rindu kepada keluarga di kampung halaman. Banyak faktor yang mempengaruhiperasaan beliau termasuk faktor sosial dan budaya yang tersangat berbeza.

Kesan dan perubahan dirasai selepas berbasikal di Jepun

Sistem kehidupan disiplin di Jepun sedikit sebanyak mempengaruhi saya seperti beratur dalam urusan melibatkan orang ramai dan mengutamakan pejalan kaki.
Menghormati komuniti dan kejiranan juga menjadi faktor penting kerana ianya akan mempengaruhi kita dalam mengadaptasi budaya setempat dan menjadikan kita seorang yang fleksibel dari segi fizikal dan mental.

Dari segi fizikal pula, paling terasa perubahan dalam diri adalah berat saya berkurangan sebanyak 7 kg dan saya berasa lebih cergas berbanding dulu.

Alhamdulillah, apa yang dihajatkan untuk melihat bumi Jepun dengan lebih dekat akhirnya tercapai. Kami merentasi bukit, terowong, hutan, pekan, kampung, sawah padi, kebun hatta lautan.

Memang sangat tidak dijangka laluan yang telah dipilih membawa kami bukan hanya mengenali rakyat Jepun dengan lebih dekat tetapi juga komuniti Pakistan, Bangladesh dan Indonesia.

Dari segi penerimaan mereka secara amnya ada penduduk tempatan yang meraikan kami dengan baik, namun ada juga yang melihat kami dengan pandangan pelik. Jelas terpancar keinginan mereka untuk bertanya berbagai perkara tentang kami tetapi masalah bahasa menjadi penghalang.

Impian kami berbasikal hingga ke Tokyo tidak kesampaian disebabkan suhu di malam hari yang kian sejuk dan wang perbelanjaan yang semakin susut. Perjalanan kami hanya separuh jalan sahaja.

Dan di penghujung kayuhan, kami mengambil keputusan untuk mewakafkan basikal di perhentian terakhir iaitu di Masjid Hamamatsu di daerah Shizouka.

Keputusan ini diambil selepas kami mempertimbangkan beberapa cara lain  seperti menjual kembali basikal, mengepos basikal ke Tokyo, dan membawa basikal dengan kereta api.

Namun nampaknya kesemua ini tidak berapa relevan dan sesuai. Lagipun, apa salahnya meninggalkan basikal dengan cara ini. Sekurang-kurangnya ia dapat digunakan oleh komuniti muslim di sini pula.

Secara keseluruhannya, kembara berbasikal di bumi Jepun sangat menyeronokkan bagi kami. Untuk pengetahuan, kerajaan Jepun bukan hanya menyediakan perkhidmatan kereta api yang sangat meluas, tetapi juga kemudahan untuk aktiviti berbasikal.

Dengan berbasikal juga anda berpeluang untuk melihat banyak perkara dengan lebih dekat. Dihari terakhir juga, kami sempat merasai pengalaman gempa bumi berskala 6.3 ritcher. Goyangan yang membuat saya berfikir panjang dan bersyukur menjadi rakyat Malaysia.

Baca lagi: Kurang Duit Semasa Travel, Ini Mungkin Penginapan Alternatif Ketika Di Jepun


Mudahnya Tukar Pengacau Dodol Jadi Pendayung Sampan

Faeza Rahim dan ibunya mempunyai daya kreativiti yang tinggi apabila tukar segala barangan terpakai menjadi barangan dekorasi yang indah buat tatapn mata di rumah homestay mereka. Anda boleh melihatnya di sini.

Sekarang saya mahu kongsikan dengan anda cara-cara pengacau dodol ditukar jadi pendayung sampan oleh CheqNo Faeza.

1. Sediakan sepasang pengacau dodol. Tak apa jika pengacau dodol itu ada bekas masakan. Yang penting ia bersih.

2. Cat keseluruhan pengacau dodol dengan warna pilihan anda. Setelah itu biarkan ia kering.

3. Kemudian buat 2 ruang untuk diwarnakan dengan warna yang kontras dengan warna pilihan anda tadi. Keringkan ia.

4. Apabila dah kering, ikat pula tali di dua bahagian pada pengacau sampan.

5. Dah siap! Pengacau dodol jadi pendayung sampan yang cantik untuk didekorasi di ruang rumah anda.

Jika anda berminat dengan siri Mudahnya Buat Sendiri Di Rumah, anda boleh klik di sini.

Anda juga boleh menghantar cadangan atau hasil kreatif anda kepada saya di email: [email protected] atau Facebook Diyana AR


8 Smartphone Android Yang Perlu Anda Pertimbangkan Sebelum Membeli

Anda tercari-cari smartphone dengan spesifikasi yang ‘power‘ tetapi masih ‘blur‘ dan keliru dalam membuat keputusan? Kami sangat berbesar hati untuk membantu anda.

Berikut adalah 8 senarai smartphone Android yang perlu anda lihat agar anda amat berpuas hati dengan pilihan smartphone anda. Walaupun kesemua model tersebut adalah daripada China, namun jenama mereka bukanlah jenama ‘sebarangan’ di dunia smartphone pada ketika ini

Lihat dahulu info dibawah sebelum anda pergi membeli smartphone idaman anda!

*Ada sebahagian model masih lagi tiada di Malaysia. Moga anda boleh menunggu atau pilih model yang sudah ada dipasaran

Spesifikasi: (dalam Bahasa Inggeris untuk memudahkan anda)

Nyatakan pilihan anda di ruangan komen di bawah ini atau di Facebook kami, The Vocket.

LIKE Facebook The Vocket hari ini untuk pelbagai artikel yang menarik.


Muflis Dan Dasar Pelik Bank

WAKTU ini dianggarkan nilai hartanah di negara ini yang hendak dilelong berjumlah RM28 juta. Kebanyakannya milik orang Melayu.

Dalam satu insiden lelong terbaharu melibatkan seorang peminjam di Johor Bahru, nilai aset peminjam berkenaan dilaporkan berjumlah RM27 juta dengan hutang yang ditanggungnya hanya kira-kira RM4 juta.

Peminjam terbabit hanya tertunggak tiga bulan ansuran bulanan, namun yang mengejutkan, pihak bank terus mengambil tindakan drastik. Antaranya, menarik balik kemudahan pinjaman, mengarahkan pihak peguam bank melelong hartanah serta memaklumkan bahawa peminjam telah pun dibankrapkan.

Mendedahkan hal demikian kepada Utusan Malaysia semalam, Presiden Persatuan Penyelesaian Pengguna dan Peminjam Malaysia (4PM), Rosland Mohd. Arif memberitahu, yang menarik minat pihaknya untuk menangani kes tersebut apabila diberitahu oleh peminjam bahawa pihak bank memaklumkan di dalam ‘Islamic loan’ jika tertunggak bayaran sebanyak tiga bulan sahaja, bank boleh menarik balik fasiliti pinjaman.

Ini sekali gus meneruskan tindakan perundangan bagi melelong hartanah serta membankrapkan peminjam kerana menurut kata bank tersebut, ‘Islamic loan’ tiada apa-apa rayuan yang boleh dibuat. Dan kesemua perkara itu telah pun tertera atau tercatat dalam perjanjian pinjaman dan pihak peminjam telah menandatanganinya tanda bersetuju.

“Malah, pihak bank mencabar, jika tak puas hati dengan tindakan bank, peminjam boleh melantik peguam untuk lawan kes atau buatlah aduan terus ke bank negara.

“Ekoran itu, pihak kami 4PM menyahut cabaran ini bagi pihak peminjam dengan tindakan telah dimulakan. Maklumat semasa hasil siasatan 4PM mendapati terkini pinjaman tersebut tiada langsung tunggakan yang mana ansuran bulanan telah dibayar sehingga bulan ini (Mei tahun ini). Persoalannya, atas dasar apakah tindakan perundangan diambil terhadap peminjam ini?,” kata beliau.

BACA: Lelaki Ini Menerangkan Fungsi Sebenar Belanja Bulanan Dalam Komponen Formula Kewangan

Dalam satu lagi kes, seorang peminjam dari Cameron Highlands melaporkan kepada 4PM, segala usaha telah dilakukan dengan membuat rayuan namun tetap tidak diendahkan oleh bank. Kata bank, jalan penyelesaian hanyalah melalui lelongan awam.

“Ini tidak ada perikemanusiaan. Dalam kes jenayah berat sekali pun, apabila pesalah dijatuhi hukuman gantung sampai matipun, pesalah masih lagi diberikan peluang merayu di Mahkamah Rayuan dan kemudian ke Mahkamah Persekutuan. Ini tidak dalam kes muflis, hairan?,” kata Rosland.

Rosland mendedahkan, trend terkini amalan pihak bank adalah menutup pintu rundingan, melainkan dengan peminjam membuat bayaran penuh baki hutang pada jumlah yang terlalu tinggi.

Kata beliau: “Akan tetapi apabila pembayaran dibuat, pihak bank menerima atas dasar ‘tanpa prasangka’ (without prejudice). Bayaran diterima tetapi tindakan tetap diteruskan. Ini keterlaluan. Bank sepatutnya lebih prihatin dalam memberi peluang kepada pihak peminjam.”

Terkini, kata Rosland, dasar pihak bank amat pelik kerana terdapat cara penyelesaian yang boleh disarankan kepada peminjam. Namun malangnya bank langsung tidak fokus atau mencadangkan bentuk penyelesaian kepada pihak peminjam.

“Contohnya, Bank Negara menggalakkan pihak bank supaya menggunakan peranan Agensi Kaunseling dan Pengurusan Kredit (AKPK) yang boleh dirujuk kepada peminjam, namun ini tidak dilakukan.

“Selain, boleh dicadangkan supaya membuat penjadualan semula ke atas pinjaman bagi mengelakkan perundangan diteruskan, ini juga tidak disarankan,” katanya.

Bagi peminjam yang jatuh sakit, hilang upaya, bencana alam ataupun dibuang kerja, mereka layak diberi kelonggaran dari segi pembayaran yang dipanggil ‘moratorium’ untuk tempoh maksimum setahun. Ini bagi mengelakkan tindakan perundangan diteruskan.

“Selepas tempoh tersebut, barulah wajar untuk mereka memulakan semula pembayaran mengikut kadar kemampuan yang dipersetujui pihak bank,

“Namun hari ini bank tetap dengan pendirian asal, teruskan ‘legal action’ ke atas peminjam yang akhirnya rumah akan dilelong, kereta ditarik dan kesudahannya jatuh bankrap,” kata Rosland yang bagaimanapun memuji komitmen beberapa bank seperti CIMB dan Hong Leong Bank yang memberi ruang kepada 4PM berunding untuk membincangkan kes muflis melibatkan peminjamnya.

Dalam hal ini, kata beliau, 4PM yang merupakan badan bukan kerajaan (NGO) boleh dihubungi di talian 03-23867835 atau 019-2531000/019-3971000 dan www.ppppm.weebly.com.

Kata beliau: “Setakat ini, kami telah berjaya menunda dan menarik balik kes-kes lelongan awam. Banyak kes telah kami keluarkan daripada status kebankrapan walaupun prosesnya juga rumit.

“Ahli-ahli perniagaan yang telah dituntut oleh bank-bank untuk membayar balik berjuta-juta ringgit selalunya berasa lega sebab mereka dianugerahkan pengurangan yang berbaloi. Satu contoh melibatkan seorang ahli perniagaan yang dituntut supaya bayar balik RM1.9 juta. Tetapi dengan komitmen kami mewakili beliau dan juga laporan kepada Bank Negara, akhirnya beliau hanya diluluskan bayaran balik RM1.1 juta sebagai penyelesaian akhir.”

BACA Lagi: Lelaki Ini Menerangkan Rahsia Sebenar Untuk Kekal Dan Gandakan Duit

LIKE dan FOLLOW Vocket di Facebook serta Instagram


Mufti Gesa KKM Pastikan Vaksin COVID-19 Berkesan, Selamat Dan Halal

Sejak vaksin COVID-19 buatan Pfizer dan BioNTech didapati menunjukkan 90 peratus keberkesanan dalam mengelak jangkitan COVID-19, ramai rakyat Malaysia yang menitip rasa syukur.

Namun ada juga beberapa kumpulan yang menyuarakan kebimbangan mereka dengan tahap keselamatan vaksin terbabit.

Salah satunya adalah keraguan yang dibangkitkan oleh pengguna media sosial di dalam salah satu catatan di laman Facebook Menteri Sains, Teknologi dan Inovasi, Khairy Jamaluddin.

Some samples of comments on COVID vaccines from my FB. This highlights the huge communications challenge we will face during the national immunisation rollout. pic.twitter.com/JqVgukQJ3L

— Khairy Jamaluddin 🇲🇾🌺 (@Khairykj) November 7, 2020

Terbaharu, Mufti Pahang, Abdul Rahman Osman berkata kepada Free Malaysia Today bahawa Kementerian Kesihatan Malaysia perlu memastikan vaksin COVID-19 ini berkesan, selamat dan bebas daripada sebarang unsur haram di sisi agama Islam sebelum diberikan kepada rakyat Malaysia.

Dalam kenyataannya, Mufti Pahang mengingatkan bahawa sesuatu vaksin itu perlu dipastikan halal dan haramnya agar tidak memberi kesan yang mudarat kepada mana-mana pihak.

“Buat masa ini, COVID-19 masih tidak ada lagi ubat, tetapi percayalah setiap penyakit pasti ada penawarnya, kecuali mati. Macam mana sekalipun, jika ia tidak memberi kemudaratan, maka ia boleh digunakan,” katanya kepada FMT.

Khairy sebelum ini mengumumkan bahawa Malaysia antara negara yang diberi keutamaan bagi menerima vaksin dari China. Selain China, Malaysia sedang memuktamatkan rundingan pembangunan vaksin dengan beberapa negara lain.

Dia turut menggesa satu kempen penerangan secara meluas perlu dilakukan bagi memastikan rakyat Malaysia menerima maklumat yang tepat dan tidak menolak vaksin COVID-19.

Khairy juga memberi jaminan bahawa vaksin yang bakal diperkenalkan tahun depan akan dipersetujui oleh Jabatan Kemajuan Islam Malaysia (Jakim) sebelum diedarkan kepada rakyat Malaysia.

Untuk rekod, bekalan vaksin dijangka mula diperolehi pada suku pertama 2021 dengan petugas barisan depan ialah kumpulan pertama yang akan diimunisasikan.

Terdahulu, rakyat Malaysia menyuarakan pendapat mereka mengenai vaksin COVID-19 di salah satu catatan Facebook Khairy Jamaluddin. Klik pautan di bawah untuk membaca.

‘Tidak Mahu Dan Sila Cucuk Menteri Dahulu’- KJ Kongsi Gelagat Netizen Facebook Tidak Percaya Vaksin

Syarikat Dari Amerika Syarikat, Pfizer Berjaya Hasilkan Vaksin Dengan 90% Keberkesanan

Vaksin COVID-19 Yang Ditawarkan Kepada Malaysia Berharga RM87.60 Sebotol


Mufti Luah Rasa Kesal Lihat Generasi Muda Beragama Islam Sertai Perarakan Kuil

Mufti Pulau Pinang, Datuk Seri Wan Salim Wan Mohd Noor meluahkan rasa kurang senang beliau dengan satu video tular yang menyaksikan sekumpulan remaja Muslim berarak bersama pedati dengan menyorak perkataan ‘vel-vel’.

Memetik laporan Malaysia Gazette, video berudarasi 45 saat itu didakwa berlaku di Pulau Pinang dan ia mendatangkan kekecewaan kerana generasi baharu kini dilihat kurang sensitif dengan perkara-perkara yang boleh merosakkan iman serta akidah mereka.

Bagi beliau, tugas pihak berkuasa negeri hendaklah menjelaskan perkara-perkara hukum kepada umat Islam, terutamanya selepas melihat ramainya orang Islam yang tidak lagi peka serta memelihara batas-batas hukum agama.

Selain itu, ibu bapa, pendidik dan pemimpin masyarakat turut perlu memainkan peranan menjelaskan kepada generasi baharu umat Islam tentang hukum haram bagi kita menyertai upacara keagamaan atau ritual agama lain.

Apa yang beliau risaukan adalah Muslim di negara ini kurang memahami dengan konsep toleransi beragama, “Toleransi bermaksud rakyat Malaysia hendaklah menghormati kesemua agama yang dianut oleh kaum- kaum di negara ini.

“Bagi Islam pula, toleransi beragama digalakkan tetapi penyertataan umat Islam dalam upcara keagamaan bukan Islam adalah haram, bahkan dibimbangi boleh merosakkan akidah seorsng Muslim,” katanya.


Mufti Pahang Jelaskan Sebab Tidak Sah Jadikan Tiket Coldplay Sebagai Mas Kahwin

Baru-baru ini, tular satu video sepasang pengantin baharu akad nikah di media sosial yang mana tiket Coldplay dijadikan sebagai mas kahwin perkahwinan mereka. Perkara ini sekaligus menimbulkan persoalan di kalangan masyarakat sama ada ia sah atau pun tidak.

Sehubungan itu, Mufti Pahang, Datuk Seri Abdul Rahman Osman tampil bersuara mengenai hal ini, beliau menyifatkan bahawa pemberian itu tidak sah kerana ia tiada nilai. Memetik laporan Sinar Harian, beliau menyifatkan bahawa ia bercanggah dengan hukum syarak.

Saudara gua nikah pke maharnya tiket coldplay 🤣🤣, nikahnya di support chris martin pic.twitter.com/elNYNWEwzH

— rhfndtaaa (@orangdalamkamu) May 21, 2023

Bahkan, tiket Coldplay itu sendiri bukan satu aset yang mempunyai nilai yang jelas. Sebaliknya, individu dibolehkan memberi mas kahwin 21 gram emas atau seperangkat alat solat kerana masih sah.

Mas kahwin merupakan satu pemberian suami kepada isteri. Jika gagal dipenuhi mas kahwin, maka wajib bayar semula hutang itu. Bagaimanapun, tambah Abdul Rahman, mas kahwin biarpun tidak disebut perkahwinan tetap sah.

Beliau menegaskan jika semata-mata tiket Coldplay menjadi mas kahwin maka ia tidak sah kerana disifatkan tiada nilai. Jadi, orang ramai sepatutnya cakna berkenaan isu ini dan boleh menanyakan soalan kepada yang lebih arif jika mempunyai persoalan terutamanya dalam bab agama.


Mufti Perlis Jawab Salah Faham Beri ‘Sokongan’ Kepada Polis Evo 2

Akhbar Sinar Harian  semalam telah memetik kenyataan Penerbit Polis Evo 2 (PE2), Datuk Khairul Anwar Salleh mendakwa Mufti Perlis telah memberi nasihat untuk filem Polis Evo 2.

“Pada masa sama kami juga telah mendapatkan nasihat daripada mufti Perlis dan mengajak untuk menonton filem ini dan menimba lebih lagi ilmu jika ada yang terlepas pandang,” kata Khairul.

Namun petang semalam menerusi posting yang dibuat di laman Facebook rasmi Assoc. Prof. Dato’ Dr. Mohd Asri Zainul Abidin atau Dr MAZA berkata beliau perlu bersuara kerana bimbang ramai yang akan salah faham dengan kenyataan yang dibuat.

Menurut Dr. MAZA, Sebenarnya, pihak penerbit baru sahaja berjumpa beliau tiga hari lepas dan BUKAN sebelum penerbitan. Ketika itu beliau telah memberikan beberapa pandangan umum setelah melihat trailer filem berkenaan.

Menerusi tontonan Trailer filem berkenaan, ianya memberikan mesej yang kurang baik tentang imej Umat Islam. Namun beliau tidak tahu filem yang sebenarnya dan tidak akan memberi komen yang lebih sebelum menonton filem berkenaan secara keseluruhan.

Dr MAZA turut menulis realiti di Malaysia setakat ini ekstrimis belum sampai ke peringkat seperti yang digambarkan dalam trailer filem Polis Evo 2. Dr MAZA menambah lagi jika pengganas itu sebagai watak hitam atau jahat dalam filem berkenaan yang mewakili ajaran sesat atas nama Islam, apakah dalam filem ini ditonjolkan ajaran Islam yang sebenar yang harmoni?

Dr MAZA mengakhiri tulisannya dengan berkata beliau tidak boleh mengulas panjang tentang filem ini kerana masih belum menonnton filem ini secara penuh. Sekiranya beliau mempunyai masa untuk menonton filem ini di pawagam, mungkin satu ulasan penuh yang lebih terperinci akan ditulis oleh Dr MAZA. Netizen juga perlu ikut cara Dr MAZA. Lihat dahulu filem ini baru beri komen yang sewajarnya.


Mufti Setuju ‘GST’ Haram Atas Dasar Menganiayai Rakyat

Umumnya seperti yang anda tahu, perlaksanaan cukai barangan dan perkhidmatan (GST) secara majoritinya tidak dipersetujui rakyat Malaysia sejak peringkat awal lagi. Hal ini adalah disebabkan ianya akan memberi bebanan terutama kepada mereka yang berpendapatan rendah.

Buktinya hari ini, perlaksanaan GST oleh kerjaan telah menimbulkan banyak masalah dan menyukarkan kehidupan golongan berpendapatan rendah. Baru-baru ini, Mufti Pulau Pinang, Datuk Dr Wan Salim Wan Mohd Noor, dalam satu kenyataan bersetuju bahawa perlaksaan GST ini adalah haram.

Menurut beliau, sebarang tindakan dan polisi membebankan serta menganiayai rakyat adalah haram kerana bercanggah dengan nilai keadilan yang dikehendaki Islam seperti diperintahkan oleh ALLAH SWT kepada kerajaan untuk menegakkannya.

“Seperti yang semua sedia maklum, memang kita sering mendengar rungutan terhadap sistem percukaian sedemikian (GST) sejak awal ia diperkenalkan lagi.

“Secara umum, saya bersetuju. GST seperti dilaksanakan pihak kerajaan telah menimbulkan masalah dan menyukarkan kehidupan golongan berpendapatan kecil,” katanya.

Oleh itu, Wan Salim berkata, dari perspektif Islam, cukai tidak harus dikenakan ke atas golongan miskin dan berpendapatan rendah.

“Sebaliknya, antara tujuan cukai dipungut ialah untuk membantu meningkatkan taraf hidup rakyat jelata yang memerlukannya, di samping melaksanakan pembangunan negara dalam pelbagai sektor,”.

Sehubungan itu, Wan Salim mencadangkan agar pelaksanaan GST dapat dikaji semula supaya ia lebih adil dan tidak membebankan golongan berpendapatan kecil. Cukai seperti itu sepatutnya dihadkan hanya kepada golongan kaya, termasuk syarikat-syarikat korporat.

Bagaimana menurut pendapat anda, adakah wajar perlaksanaan GST diteruskan bagi membantu ekonomi negara atau tidak?


Mufti Wilayah Persekutuan Fatwakan ‘Lathi Challenge’ Adalah Haram Dan Berdosa

Beberapa minggu lalu, heboh di media sosial apabila trend penghasilan video mekap yang dikenali sebagai ‘Lathi Challenge’ menjadi viral. Video pendek yang memaparkan perubahan wajah dengan menggunakan mekap yang menyeramkan telah menjadi ikutan di kalangan netizen.

Isu ini juga telah mendapat tempat di hati beberapa agamawan. Mereka telah bertindak menyuarakan pendapat mereka di media sosial. Antara mereka yang lantang bersuara adalah Da’i Wan di mana dia mengatakan bahawa Lathi Challenge ini berasal daripada budaya jawa yang dilaporkan syirik dan khurafat.

Namun kenyataanya sebelum ini telah pun dipadam selepas menerima kecaman dari netizen Indonesia dan Malaysia. Dia juga dikecam oleh pemilik lagu Lathi, salah seorang anggota kumpulan Weird Genius, iaitu Reza Arap.

Terbaharu, Mufti Wilayah Persekutuan Dr Luqman Abdullah tampil menjawab satu soalan yang bertanya, “Pandangan SS Mufti berkaitan Lathi Challenge yang tular di media sosial akhir-akhir ini. Mohon penjelasan dari SS Mufti,” tanya individu tersebut.

Dalam kenyataannya yang dimuat naik di laman web Mufti Wilayah Persekutuan, Dr Luqman telah memberi jawapan kepada soalan tadi dengan ringkas dan padat, khusus untuk umat Islam di Malaysia.

“Hukum seseorang melakukan Lathi Challenge adalah haram dan berdosa. Hal ini kerana ia mempunyai unsur-unsur pemujaan yang dikhuatiri akan menjerumuskan pelakunya ke dalam perbuatan syirik dan kekufuran.

“Oleh itu, kami ingin menasihati orang ramai khususnya umat Islam agartidak terlibat di dalam cabaran-cabaran (challenges) yang berbentuk pemujaan dan ritual seperti ini demi menjaga akidah kita,” katanya dalam satu kenyataan.

Di bawah adalah huraian panjang Mufti Wilayah Persekutuan mengenai isu ini.

Alhamdulillah, segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda SAW hingga ke hari Kiamat.

Setakat maklumat yang kami dapati, Lathi Challenge ini pada mulanya dipopularkan oleh Jharna Bhagwani di aplikasi TikTok, kemudian ia tular di media sosial dan ramai menyahut cabaran tersebut. Challenge ini merupakan cabaran di mana pelaku akan mengenakan pakaian ala-ala tradisional nusantara (Jawa) dengan menari mengikut alunan lagu, lalu tiba-tiba menukar wajah dan pakaian mereka menyerupai hantu yang mengerikan.

Lathi diambil daripada bahasa Jawa Kuno yang membawa maksud lidah. Ia menjadi judul bagi sebuah lagu single yang dinyanyi Weird Genius yang berduet bersama Sara Fajira. Di dalam music video offical, terdapat elemen joget dan tarian yang berunsur ritual mistik. Malah, di dalam lirik turut mempunyai bait-bait yang dikatakan mengandungi pemujaan roh dan menyeru makhluk halus.

Pertamanya, kami ingin menegaskan bahawa tindakan menularkan cabaran-cabaran (challenges) seperti ini tidak patut dilakukan, apatalagi ia melibat perkara-perkara yang bertentangan dengan akidah Islam. Hal bersandarkan kepada hadith dari Jarir Ibn Abdillah, bahawa Rasulullah SAW bersabda:

مَنْ سَنَّ سُنَّةَ خَيْرٍ فَأُتْبِعَ عَلَيْهَا ؛ فَلَهُ أَجْرُهُ، وَمِثْلُ أُجُورِ مَنِ اتَّبَعَهُ، غَيْرَ مَنْقُوصٍ مِنْ أُجُورِهِمْ شَيْئًا. وَمَنْ سَنَّ سُنَّةَ شَرٍّ فَأُتْبِعَ عَلَيْهَا ؛ كَانَ عَلَيْهِ وِزْرُهُ، وَمِثْلُ أَوْزَارِ مَنِ اتَّبَعَهُ، غَيْرَ مَنْقُوصٍ مِنْ أَوْزَارِهِمْ شَيْئًا

Maksudnya: Barangsiapa yang melakukan sunnah yang baik, lalu diikuti amalan tersebut, maka baginya pahala dan pahala orang yang mengikutinya, tidak berkurang daripada pahala mereka sedikitpun. Barangsiapa yang melakukan perkara yang buruk, lalu diikuti amalan tersebut, maka baginya dosa dan dosa orang yang mengikutinya, tidak berkurang daripada dosa mereka sedikitpun.

Dalam hadith yang diriwayatkan oleh Ibn ‘Umar, bahawa Rasulullah SAW bersabda:

مَنْ تَشَبَّهَ بِقَوْمٍ فَهُوَ مِنْهُمْ

Maksudnya: Barangsiapa yang menyerupai sesuatu kaum, maka mereka tergolongan daripada golongan mereka.

Para ulama’ telah mensyarahkan hadith di atas seperti berikut:

قَالَ الْمُنَاوِيُّ وَالْعَلْقَمِيّ : أَيْ تَزَيَّى فِي ظَاهِره بِزِيِّهِمْ , وَسَارَ بِسِيرَتِهِمْ وَهَدْيهمْ فِي مَلْبَسهمْ وَبَعْض أَفْعَالهمْ اِنْتَهَى

Al-Munawi dan al-‘Alqamiy berpandangan: maksud hadith (menyerupai sesuatu kaum) adalah berpakaian dengan zahir pemakaian mereka, mengikuti stail dan trend mereka dalam berpakaian dan sebahagian perbuatan. (Rujuk ‘Aun al-Ma’bud ‘ala Sunan Abi Dawud, 9:54)

وَقَالَ الْقَارِي : أَيْ مَنْ شَبَّهَ نَفْسه بِالْكُفَّارِ مَثَلا مِنْ اللِّبَاس وَغَيْره , أَوْ بِالْفُسَّاقِ أَوْ الْفُجَّار أَوْ بِأَهْلِ التَّصَوُّف وَالصُّلَحَاء الأَبْرَار (فَهُوَ مِنْهُمْ) : أَيْ فِي الإِثْم وَالْخَيْر.

Manakala, al-Qari pula berpandangan: maksudnya adalah, barangsiapa yang menyerupakan dirinya sebagai orang-orang kafir sebagai contoh, dalam berpakaian dan perkara yang lain, atau sebagai orang fasiq, orang yang fajir (keji), atau ahli tasawwuf, orang yang soleh dan baik, maka dia adalah daripada mereka, iaitu dalam perkara kemaksiatan atau kebaikan. (Rujuk ‘Aun al-Ma’bud ‘ala Sunan Abi Dawud, 9:54)

Berdasarkan ciri-ciri yang disebutkan di atas, maka tarian yang mempunyai unsur pemujaan dan ritual yang menyalahi akidah Islam, serta pemakaian dan solekan yang menyerupai syaitan atau hantu seperti Lathi Challenge ini termasuk dalam tasyabbuh yang dilarang di dalam hadith. Oleh itu, hukum seseorang melakukan Lathi Challenge adalah haram dan berdosa.

Kami menasihati orang ramai supaya berhenti menularkannya dengan berkongsi video-video di media sosial dan tidak terlibat di dalam cabaran-cabaran (challenges) yang berbentuk pemujaan dan ritual seperti ini demi menjaga akidah kita.

Untuk bacaan lanjut mengenai Lathi Challenge yang pernah menjadi isu panas di antara pendakwah Malaysia dan artis di Indonesia, klik pautan di bawah.

Seram Dan Didakwa Berunsur Syirik, Penceramah Minta Hentikan ‘Lathi Challenge’

Berang Lagunya Dituduh Syirik, Pemilik Lagu Lathi Mahu Da’i Wan Mohon Maaf Dan Buat ‘Lathi Challenge’


Mufti Wilayah Persekutuan Sahkan Rokok Elektronik Haram

Penggunaan rokok elektronik (e-rokok) atau lebih dikenali sebagai Vapor adalah haram bagi mereka yang beragama Islam.

Perkara itu disahkan menerusi satu kenyataan yang di muat naik di laman Facebook Mufti Wilayah Persekutuan dan laman web Jabatan Kemajuan Islam Malaysia (Jakim), hari ini.

Menurutnya Mufti Wilayah Persekutuan, Datuk Dr. Zulkifli Mohamad al-Bakri berkata, hukum merokok terpakai untuk isu rokok elektronik kerana qiyas kepada rokok sebenar, kenyataan pakar menunjukkan ia mudarat bahkan boleh jadi lebih mudarat daripada merokok itu sendiri.

Malah, katanya, ia merupakan asas pertimbangan yang amat kuat kerana mafsadahnya atau keburukannya tidak boleh disangkal lagi serta mudaratnya telah diperakui oleh pakar dan badan-badan berkuasa.

“Merokok satu pembaziran, meniru budaya yang bukan Islam dan dilihat tidak bermaruah serta terdapatnya fatwa ulama yang menyokong tentang pengharaman rokok elektronik ini.

“Justeru, kami berpendapat seperti itu juga. Kami nyatakan di sini fatwa yang dikeluarkan menyatakan hukumnya sama seperti hukum rokok biasa. Justeru, hukumnya adalah haram,”

Dr Zulkifli berkata, dalam isu ini, ramai juga berpendapat bahawa ia adalah salah satu cara untuk menolong penghisap rokok berhenti daripada merokok.

Justeru, ia menggunakan rokok elektronik sebagai alternatif kepada cara berhenti merokok.

“Sebenarnya anggapan ini adalah menyimpang daripada asas kerana dikatakan ada juga bahan tobacco dan nikotin yang asalnya daripada bahan yang boleh memabukkan dan memberi mudarat kepada kesihatan manusia.

“Kami juga menyeru umat Islam untuk meninggalkan penggunaan rokok elektronik berdasarkan kenyataan di atas.

“Alangkah baiknya duit yang kita gunakan untuk membeli rokok atau vapor, kita masukkan ke tabung masjid, menyantuni anak-anak yatim, memberi makan kepada fakir miskin serta membantu keperluan mereka,” katanya.

LIKE dan FOLLOW Vocket di Facebook serta Instagram


Mufti WP Kupas Hukum Sebenar Servis ‘Buy Now Pay Later’ Menurut Agama Islam

Servis Buy Now Pay Later sudah banyak ditawarkan menerusi sejumlah platform e-dagang kerana permintaan yang tinggi pada saban tahun. Namun, pasti ramai ingin mengetahui sama ada servis BNPL ini dibenarkan di dalam sisi agama Islam ataupun sebaliknya.

Perkongsian Mufti Wilayah Persekutuan telah mendedahkan hukum servis ‘Buy Now Pay Later’ adalah harus dan sah selagi mana ia memenuhi syarat-syarat yang ditetapkan syarak. Berdasarkan perspektif syarak, bentuk jual beli BNPL boleh dilihat dalam aplikasi al-Bai‘ Bithaman Ajil (البيع بثمن آجل).

Ini membawa maksud kepada proses menjual sesuatu dengan menyegerakan penyerahan sesuatu barangan namun ditangguhkan atau dilewatkan pembayarannya sehingga ke suatu tempoh waktu yang ditetapkan.

Antara syarat yang ditetapkan syarak adalah ia mesti terbina atas akad jual beli dan bukannya akad pinjaman, tidak berlaku dua jual beli dalam satu akad serta akad itu jelas dari sudut barangan, nilai harga dan tempoh penangguhan.

Di samping itu, akad tersebut perlu disepakati di awal pembelian dan bukannya di tengah atau pun di akhir pembelian. Konklusinya, BNPL merupakan satu bentuk toleransi dan kemudahan yang disediakan oleh penjual buat para pembeli.


Mufti WP Tunai Solat Hajat Dan Doa Khusus Demi Perpaduan Malaysia

Semalam, media arus perdana negara melaporkan kemungkinan akan berlaku perubahan pimpinan tertinggi kerajaan negara kita dengan beberapa mesyuarat kumpulan-kumpulan utama politik telah berlangsung di sekitar ibu negara untuk membincangkan perkara tersebut.

Desas-desus itu bukan sahaja mencetuskan perbincangan dan perdebatan dalam kalangan masyarakat  yang mengundi pada Pilihan Raya Umum Ke 14 yang lalu, tetapi turut mendapat perhatian Tuan Mufti Wilayah Persekutuan Dr Zulkifli Mohamad.

Dalam satu kiriman yang dibuat di laman Twitter pada lewat petang semalam, Dr Zulkifli memuat naik sekeping gambar doa bertulis tangan yang ditujukan kepada negara, rakyat dan para pemimpin.

Kepada Malaysia, rakyatnya dan para pemimpinnya. Ya Allah, kepada-Mu kami berserah dan berharap. pic.twitter.com/GeguCxYrEc

— Dr. Zulkifli Mohamad al-Bakri (@drzul_albakri) February 23, 2020

“Bismillahirahmanirrahim. Doaku semoga Allah SWT kurniakan Malaysia sentiasa dalam aman, begitu juga dengan para pemimpin diberi taufiq, hidayah dan sabar.

“Ya Allah berikan kepada kami rasa cintakan negara, kukuhkanlah perpaduan kami.”

Ketika perbincangan dalam kalangan pemimpin politik negara masih berlangsung dan hangat diperkatakan di media-media sosial, Tuan Mufti pada sebelah malamnya sekali lagi memuat naik sekeping gambar beliau menunaikan solat hajat bagi memohon keamanan dan kesejahteraan Malaysia.

Solat hajat bersama para jemaah Surau al-Amin, Setia Alamsari, BB Bangi selepas Kuliah Maghrib. Demi keamanan dan kesejahteraan Malaysia. pic.twitter.com/78yeYtMcxq

Semalam, arena politik negara dikejutkan dengan desas desus bakal berlaku perubahan dalam pimpinan kerajaan persekutuan dengan beberapa parti politik dikatakan telah bermesyuarat bagi menentukan perkara tersebut.

Apa sekali pun yang berlaku, kita berharap agar pihak kerajaan dapat mencari jalan penyelesaian yang terbaik dan memastikan negara kita berada dalam keadaan aman dan sejahtera seperti yang didoakan Tuan Mufti kita.

Baca perkongsian kami sebelum ini mengenai desas-desus perubahan kuasa yang menjadi perhatian netizen pada semalam.

Sekadar ‘Makan Malam’, Tun Mahathir Buktikan Terima 131 Sokongan Ahli Parlimen

Landskap Politik Malaysia, Golongan Mana Paling Rugi Jika Berlaku Perubahan Kerajaan?


8 Tahun Menjadi Pilihan, Laman KissAnime Dan KissManga Kini Ditutup Sepenuhnya

Sebuah berita yang megejutkan dan menyedihkan buat peminat anime dan manga apabila laman yang menjadi pilihan ramai iaitu KissAnime dan KissManga dilaporkan tutup buat selama-lamanya bermula 14 Ogos 2020.

Pengumuman ini turut disahkan oleh KissAnimeSupport dimana pihak mereka berterima kasih buat kesemua peminat anime dan manga yang terus menyokong mereka sepanjang laman ini beoperasi bermula 2012.

Difahamkan penutupan dua laman ini berkait dengan langkah parlimen Jepun yang sebulat suara menggubal undang-undang anti cetak rompak dalam talian berkaitan hak cipta. Undang-undang ini turut terdiri daripada muat turun manga, majalah, teks akademik, muzik dan juga video.

Usul ini dilaporkan telah dijalankan melihatkan kepada lambakan laman cetak rompak yang berkongsi anime dan manga kepada para peminat seluruh dunia membolehkan orang ramai dapat menikmatinya secara ‘percuma’.

Meskipun kehadiran laman yang berkongsi karya cetak rompak ini secara tidak langsung membantu mempopularkan lagi sesebuah anime atau manga, pihak Jepun dilaporkan sudah bersedia untuk mengatasi perkara ini sekaligus mendesak orang ramai untuk melanggan atau membayar dalam mendapatkan akses tontonan atau bacaan secara sah.

Lihat juga kafe detectice Conan yang menwarkan dadah seperti dalam anime sebagai sajian utama.

Kafe Detective Conan Tawarkan ‘Dadah’ Seperti Dalam Anime Sebagai Sajian Utama

Lelaki Ini Pamer ‘Skills’ Suntingan Gambar Persis Anime Tarik Perhatian Ramai


Mugen Kongsi Rekaan Konsep Civic Type R ‘RC20GT’

Peminat tegar jenama Honda pasti sangat mengenali jenama Mugen ini. Mugen baru-baru ini berkongsikan gambar rekaan konsep untuk model terbaru Honda Civic Type R yang menerima sentuhan Mugen.

Mugen tidak membuat apa-apa perubahan padan enjin Civic Type R ini yang mampu menjana kuasa 306hp tetapi lebih menekankan pada rekaan luaran model ini. RC20GT dilihat lebih garang dengan rekaan grille yang unik serta rekaan yang lebih aerodinamik.

Antara ubah suai lain yang dapat dilihat pada model RC20GT ini adalah bahagian bumper yang diperbuat daripada carbon fiber, tayar bersaiz 20-inci, kaliper Brembo serta bucket seat dari jenama Recaro.

Jika Civic Type R sudah berharga sekitar RM320,000, berapa pula agaknya harga pasaran untuk edisi Mugen ini? Pasti ada pemilik Civic yang akan menjadikan rekaan Mugen ini inspirasi untuk ubah suai Civic mereka di masa akan datang.

#RealDeal. Nak dapatkan handphone power 8GB RAM + 128GB Storage? Jom tonton video ini.


17 Jawapan Eksklusif Disebalik Kisah Viral Pemuda Beli 3 Buah Rumah Semasa 16 Bulan Bekerja

Kisah viral pada minggu pertama bulan Ogos 2015 ini berkisar tentang seorang pemuda makan gaji berjaya membeli 3 buah rumah di Damansara Damai, Nilai dan Puchong Perdana dalam tempoh 16 bulan dia bekerja.

Pasti anda tertanya-tanya siapakah pemuda ini dan pelbagai lagi persoalan yang singgah di minda anda. Adakah dia anak orang kaya sehingga mampu berbuat demikian? Adakah dia melakukan kerja tambahan selain daripada kerja hakikinya? Soalan-soalan ini timbul kerana kisah kejayaannya ini telah memberi inspirasi kepada masyarakat Malaysia.

Kami di The Vocket telah berjaya mengupas segala persoalan itu dengan melakukan temubual eksklusif secara online dengan pemuda tersebut, iaitu Tuan Muhamad Iqbal Hafifi yang kami kagumi. Inilah 17 jawapan yang mengandungi tip dan rahsia kejayaan beliau:

1. Bolehkah Tuan perkenalkan diri dan terangkan latar belakang Tuan? (Umur, pekerjaan, asal, tempat tinggal, taraf pendidikan dan lain-lain)

Tuan Muhamad Iqbal Hafifi (MIH): Umur 25, pekerjaan sebelum ini tax agent (setahun), sekarang finance executive (kerja swasta), asal Klang, tinggal di Damansara Damai, degree in finance. Income saya dari kerja makan gaji dan ada 1 kereta sewa.

2. Tuan ada menyenaraikan komitment bulanan dengan gaji bersih dalam RM2,100. Simpan RM1,200, beri kepada ibu bapa RM500 dan belanja bulanan Tuan RM400.

(i) Adakah Tuan tiada pinjaman pelajaran yang perlu dibayar balik?

MIH: Pinjaman telah convert jadi biasiswa.

(ii) Bolehkah Tuan terangkan pecahan perbelanjaan Tuan sebanyak RM400 sebulan itu?

MIH: Pecahan adalah untuk makan minum, minyak motor, topup dan lain-lain. Semua ikut kemampuan. Bukan fix setiap bulan RM400. Kalau bulan ini RM500, next month RM300. Yang penting selepas 3 bulan, saving saya untuk deposit beli rumah cukup. Untuk rumah pertama, saya ikat perut 3 bulan sahaja, sebab itu yang Bank “mahukan”. Lepas tu, saya belanja macam biasa.

3. Tuan ada simpanan wang tunai dan emas. Apakah kepentingan emas dalam usaha membeli rumah?

MIH: Emas itu simpanan saya untuk perbelanjaan di luar jangkaan. Kalau motor rosak dengan kos yang tinggi atau perbelanjaan sebelum raya, saya akan jual atau pajak (emas) di Ar-Rahnu.

4. Tuan sudah mula mengumpul aset dan wang tunai semasa waktu belajar. Malah, Tuan ada melakukan sublet ketika itu.

(i) Apakah yang mendorong Tuan ada kesedaran menyimpan dan kemahiran sublet (sewa atas sewa) ini?

(ii) Adakah Tuan ada belajar dengan orang lain mengenai penyimpanan dan hartanah ketika itu?

MIH: Ya. Pergi seminar dan join group di Facebook (FB). Antaranya Seminar Havoc Hartanah dan seminar oleh Dr Shah Razali. Group di FB pula banyak yang boleh disertai.

(iii) Bagaimanakah Tuan melakukan sublet?

MIH: Ikut step apa yang cikgu ajar. Tapi saya hanya buat 1 unit sublet sahaja, sebab saya malas. Modal sublet dulu tak banyak sebab dapat runding dengan owner rumah. Kena beritahu tuan rumah untuk buat sublet. Kalau dia agree, proceed. Then saya cari penyewa untuk sewakan bilik-bilik. Sublet partial furnish.

(i) Bagaimanakah Tuan boleh berdisiplin melakukan penyimpanan?

(ii) Adakah Tuan ada menyimpan di instrument kewangan seperti Tabung Haji, Amanah Saham Bumiputera dan Public Mutual?

6. Ramai orang percaya mustahil baru kerja, sudah dapat beli rumah sendiri. Tuan membuktikan sebaliknya. Tuan merupakan fresh graduate dan makan gaji. Bolehkah Tuan kongsikan langkah-langkah persediaan sebelum membeli rumah pertama?

MIH: Beli buku, join seminar, cari rakan positive, buang rakan negative.

7. Ada orang kata “Bolehlah dia beli 3 buah rumah, mesti anak orang kaya ataupun mak ayah dia bayarkan deposit.”. Apakah pandangan Tuan tentang ini? Adakah Tuan anak orang kaya?

MIH: Ayah tak kerja, sakit. Tak ada income. Mak kerja kilang, gaji RM1000 sahaja.

8. Ramai orang membeli rumah dengan melakukan permohonan pinjaman.

MIH: Boleh check dengan banker atau tengok website bank. Setiap bank lain-lain syaratnya. Yang penting buat apa yang bank nak.

(ii) Apakah langkah-langkah yang telah diambil oleh Tuan sebelum memohon pinjaman perumahan yang pertama?

MIH: Saya akan google (cari info) ‘tips lepas loan rumah”. Lepas itu apply sahaja. Yang penting mudahkan kerja banker, document mestilah lengkap dan jelas. Jangan tipu bank.

9. Apakah cara permohonan pinjaman perumahan rumah pertama dan rumah kedua dan ketiga berbeza? Jika ya, terangkan. Dan bagaimanakah untuk elak permohonan pinjaman ditolak oleh pihak bank?

MIH: Cara permohonan sama sahaja, pergi bank dan submit loan. Atau boleh agent submitkan. Untuk elak (permohonan loan) kena reject, tanya banker siap-siap dan bagi document untuk pre-check, agak-agak loan saya boleh lepas tak. Kalau dah ada ilmu, kira sendiri dah tahu boleh lepas ke tak.

10. Ini menjadi persoalan terbesar orang ramai apabila membaca kisah Tuan.

(i) Bagaimanakah Tuan boleh layak membeli 3 buah rumah dengan bekerja makan gaji dalam jarak tempoh yang pendek (16 bulan)?

MIH: Buat objektif sendiri (berapa harga rumah yang mampu, berapa biji rumah boleh beli), cari ilmu (macam mana nak lepas loan, semak bank value) dan apply. Saya follow sahaja apa yang saya belajar dalam buku dan seminar. Yang penting ada ilmu dan usaha. Untuk secara teknikal dan detail, panjang untuk saya terangkan. Saya akan cuba kongsi di Facebook saya berdasarkan apa yang saya buat.

(ii) Apakah yang telah Tuan lakukan sehingga lulus ketiga-tiga pinjaman perumahan tersebut? Terangkan dengan lebih lanjut.

MIH: Saya buat apa yang bank mahukan. Check CCRIS, kira DSR, bank statement pun cantik, ada saving dan lain-lain lagi.

11. Adakah Tuan mempunyai pendapatan selain dari makan gaji? Jika ya, terangkan.

MIH: Selepas beli rumah pertama, saya beli kereta untuk disewakan.

12. 3 buah rumah dalam tempoh 16 bulan. Ketiga-tiganya merupakan rumah bentuk flat dan apartment.

(i) Apakah Tuan membeli rumah baru atau rumah terpakai?

(ii) Mengapa pilih rumah bentuk flat dan apartment? Mengapa bukan rumah teres atau tanah?

MIH: Tak mampu beli landed (kemampuan dari segi loan dan modal)

(iii) Apakah faktor Tuan memilih dan membeli ketiga-tiga buah rumah tersebut?

MIH:
1. Kemampuan
2. Kadar sewa lebih dari instalment
3. Below market value untuk rumah subsale

(iv) Adakah Tuan membeli rumah dengan harga semasa atau di bawah harga pasaran? Bagaimanakah Tuan boleh mendapat harga sebegitu?

MIH: Saya tak pernah lagi beli rumah lelong. Bagi mendapat harga bawah pasaran untuk rumah subsale, setiap pagi cari dekat Mudah.my. Pilih waktu pagi untuk jadi yang terawal.

13. Apakah buku-buku yang Tuan baca dan belajar tentang hartanah dan kewangan? Senaraikan dan terangkan satu kelebihan/fokus buku tersebut.

MIH: Banyak. Buku yang buat saya minat terhadap hartanah adalah buku Rich Dad Poor Dad oleh Robert Kiyosaki. Buku ini tunjukkan maksud sebenar cashflow, asset, liability, bad debt, good debt dan yang penting financial freedom.

14. Apakah status terkini rumah-rumah Tuan? Adakah ia telah disewakan atau Tuan duduk sendiri?

MIH: Rumah pertama sahaja baru dapat disewakan. Di rumah pertama, saya duduk di satu bilik dan selebihnya saya sewakan. Cashflow dapat RM150 sebulan, ansuran rumah dibayar oleh penyewa-penyewa bilik dan saya dapat duduk percuma berserta Unifi. Rumah dicantikan, letak fully furnish boleh sewakan tinggi sikit dan demand pun tinggi.

Rumah kedua masih lagi under construction, bayar interest sahaja monthly. Saya gunakan duit lebihan sewa dari rumah pertama untuk bayar interest rumah kedua.

Rumah ketiga (medium cost apartment) masih belum mula bayar kerana masih dalam process lawyer.

15. Bayangkan Tuan ada RM500,000, dimanakah Tuan akan beli hartanah dan apakah jenis hartanah yang dibeli? Terangkan mengapa.

MIH: Beli 10 biji apartment yang berharga RM500,000 sebiji (jika loan 90%) berdekatan dengan station MRT atau LRT. Kadar sewa tinggi dan kadar appreciation pun tinggi.

Maksudnya guna kaedah Leverage. Use other people money (OPM). Gunakan RM50,000 sebagai deposit, balance 90% loan dari bank (jika bank bagi loan 90%)

16. Apakah tip atau nasihat yang Tuan boleh berikan kepada mereka yang masih belum membeli rumah pertama?

i. Kena ada objektif beli rumah, bukan beli sebab ikut orang.
ii. Cari ilmu yang sesuai dengan objektif kita.
iii. Buat dan usaha untuk capai objektif.

17. Tuan boleh tambah apa sahaja info yang Tuan rasakan berguna untuk orang ramai mengenai hartanah dan kewangan.

i. Ilmu: Saya bukanlah pakar untuk bagi tips atau nasihat, saya sendiri masih beli buku hartanah, masih join seminar, masih lepak di MPH dan Popular. Saya cuma copy paste apa yang pakar ajar.
ii. Minat: Saya pernah banyak kali paksa kawan untuk beli rumah. Kalau tak minat, saya tak boleh buat apa.

Jika rumah tidak dapat disewakan, apa yang akan dilakukan?

LIKE dan FOLLOW Vocket di Facebook serta Instagram


Lelaki Jepun Kongsi Bagaimana Muslim Dapat Jadi Lebih Dihormati Oleh Warga Jepun

Saya ada seorang rakan dari Nepal yang membuka restoren India di Gujo, Gifu.

Satu hari, dia mengadu kepada saya. Dia memberitahu terdapat sebuah lagi restoren India baru dibuka di pekan sebelah.

Gujo adalah sebuah pekan kecil, jadi satu atau dua restoren India sudah mencukupi.

Saya menasihatkan supaya kedua-dua restoren ini meletakkan papan tanda di atas jalanraya, salah satunya menulis "terdapat sebuah lagi restoren India selepas 10 km". Jadi, sekiranya pelanggan yang memandu terlepas satu restoren, mereka tidak perlu berasa gusar.

Tetapi kawan saya ini cukup sukar untuk memahami apa yang saya maksudkan.

Apa yang saya cuba katakan adalah sekiranya kita mengutamakan pelanggan, idea ini boleh memberi manfaat kepada kedua-dua restoren walaupun mereka adalah pesaing. Dalam perkataan lain, ianya dipanggil "win-win".

Kebanyakan warga Jepun akan memahami idea ini, tetapi ianya adalah sesuatu yang asing untuk bukan warga Jepun…

…termasuk juga Muslim yang memahami ertikata 'berkongsi adalah lebih bermakna daripada keuntungan (wang ringgit).'

Muslim yang mengetahui kepentingan murah hati, sebenarnya akan diterima oleh warga Jepun, kerana mereka mempunyai nilai-nilai yang sama seperti warga Jepun asli.

Tetapi tahukah anda sesetengah Muslim di Jepun menghadapi masalah untuk mendapatkan kepercayaan warga Jepun, dan tahukah anda kenapa?

Kerana sesetengah warga Muslim ini fikir hanya mereka sahaja yang betul.

Mereka fikir hanya mereka sahaja yang betul dan selain daripada mereka adalah salah, dan ini menyebabkan mereka sukar untuk mendapatkan kepercayaan warga Jepun yang mengetahui kebaikan "win-win".

Sesetengah Muslim salah faham terhadap Islam. Agama wujud supaya semua orang dapat berbaik-baik di antara satu sama lain dan berasa gembira.

Ianya bukan untuk membina ego "Aku betul."

"If we know Allah loves us, then we don't need to mind to be right or wrong."

"Just we are happy about Allah loves us even in this moment, and we just thank for the existence of Allah."

"Does Allah loves only who is following Islam? I don't think so."

Allah menyayangi semua manusia dan semua makhluk, kerana semuanya dicipta oleh Allah (atas sifat Ar-Rahman).

Sekiranya Allah tidak dapat menyayangi, maka Dia bukan yang Maha Berkuasa juga bukan Maha Mengasihani.

…sekiranya Allah itu Maha Pengasih dan Maha Pengampun, mereka tetap akan disayangi oleh-Nya walaupun mereka bukan orang Muslim.

Sekiranya Muslim di Jepun percaya semua orang yang memiliki hati yang baik akan dapat ke syurga, mereka akan berjumpa banyak kebaikan warga Jepun.

Kerana sebenarnya banyak warga Jepun menunggu peluang untuk berkongsi kemurahan hati.

Pada masa sekarang, ramai warga Jepun bersifat dingin pada zahirnya.Mereka mengelak untuk menunjukkan kebaikan walaupun itu bukanlah niat mereka yang sebenarnya.

Sebagai contoh ketika berlakunya gempa bumi besar, mereka hanya menunggu peluang untuk menunjukkan kebaikan mereka.

Sifat muslim yang berhati telus dan tulus ikhlas, kelebihan berzakat, sikap tenang, dan sikap suka meyambungkan silaturrahim; ini semua adalah di antara perkara yang dapat mencairkan hati dan menggerakkan naluri warga Jepun kini yang semakin dingin.

Warga Jepun akan berterima kasih kerana mengingatkan kembali kepada keinginan sebenar mereka (untuk menunjukkan kebaikan).

Dan kita harus menerima mereka juga disayangi atas sifat Ar-Rahman Allah tanpa mengira kepercayaan mereka.

Tiada siapa mahu berkawan dengan orang-orang yang mempercayai mereka akan pergi ke neraka.

Sekurang-kurangnya, maafkanlah warga Jepun bukan beragama Islam. Kerana mereka percaya mereka juga disayangi oleh Allah sebagai salah satu ciptaan-Nya.

Kerana tentunya, (daripada kepercayaan itu) orang Jepun akan mula suka membalas kebaikan kita.

BACA: Pelajar Malaysia Gigih Bawa Misi Bina Masjid Dan Perkenalkan Islam Di Jepun


Muhyiddin Disuntik Vaksin COVID-19, Lancar Program Imunisasi COVID-19 Kebangsaan Hari Ini

Perdana Menteri Tan Sri Muhyiddin Yassin menjadi individu pertama di negara ini yang menerima vaksin itu pada kira-kira jam 2.45 petang, hari ini di Klinik Kesihatan Presint 11, Putrajaya.

Dalam satu siaran langsung yang disiarkan oleh RTM, Muhyiddin menerima vaksin Pfizer-BioNTech dalam Program Imunisasi COVID-19 Kebangsaan bermula secara rasmi sebentar tadi.

Selain daripada Perdana Menteri, Ketua Pengarah Kesihatan, Tan Sri Dr Noor Hisham turut menerima vaksin serta empat lagi warga kerja Kementerian Kesihatan Malaysia.

Melalui protokal Program Imunisasi COVID-19 Kebangsaan, mana-mana individu yang disuntik dengan vaksin ini akan berehat selama 30 minit dan akan dipantau oleh pegawai kesihatan jika terjadi apa-apa alahan.

Selain mereka, lebih 500,000 anggota barisan hadapan menerima vaksin tersebut untuk fasa pertama ini yang akan berlangsung hingga April depan.

Untuk rekod, sebanyak 312,390 dos vaksin Pfizer-BioNTech sampai ke Malaysia pada Ahad lalu dengan sebahagian diterbangkan ke Kuala Lumpur dan Pulau Pinang, sementara sebahagian lagi ke Johor.

Berikut adalah cara-cara untuk mendaftar vaksin COVID-19 dengan kemas kini Terkini MySejahtera. Klik pautan di bawah untuk membaca.

Berikut Adalah Cara-Cara Untuk Mendaftar Vaksin COVID-19 Dengan Kemas Kini Terkini MySejahtera